Яратабыҙ, һағынабыҙ һине, гимназия. » Архив газеты "Йәшлек"\nРәми Ғарипов исемендәге республика башҡорт гимназия-интернаты ошо көндәрҙә 65 йыллыҡ юбилейын билдәләне. Шул уңайҙан уҡыу йортон төрлө йылдарҙа тамамлаусылар, унда эшләүселәр республиканың, илдең төрлө төбәктәренән баш ҡалабыҙға иң сағыу, матур йылдарын тағы ла бер тапҡыр кисереү өсөн тантаналы кисәгә йыйылды.\nРәми Ғарипов исемендәге 1-се республика башҡорт гимназия-интернатының 65 йыллыҡ юбилейына арналған кисәлә уҡыусыларҙың бөгөнгө тормошон һүрәтләүсе фильмды ҡарағанда һәр гимназист үҙенең дә интернат тормошон (ә унда һәр көн тап зарядканан башлана), матур үҫмер сағын тағы ла бер тапҡыр күңеленән үткәрҙе. Һәр хәлдә, гимназияны төрлө йылдарҙа тамамлаған, унда эшләгән кешеләрҙе бергә йыйған Нефтселәр мәҙәниәт һарайының матур залында ниндәйҙер бер эске елкенеү менән бергә һағыш та үрелеп барыуы һиҙелеп торҙо. Гимназистар бер-береһен шул тиклем һағынып, ашҡынып осрашыуға йыйылды – кисә башланыуға ике сәғәт ваҡыт бар ине әле – фойе халыҡ менән тулды, кемдәрҙер ҡосаҡлаша, берәүҙәр тальянға ҡушылып йырлай, бейей, кемдер шым ғына күҙ йәштәрен дә һөртөп ала... Бөтәһенең дә исемен белеп тә бөтөп булмай. Әммә был кәрәк тә түгел: осрашыуға килгән һәр кем – һинең туғаның, яҡының. Сөнки ул – гимназист! Барыһына ла йылмайып, сәләм бирәһең дә ары атлайһың – синыфташтарҙы ла табырға кәрәк!\nСәстәренә сал ингән, бер-береһе менән туғандарса күрешкән ағайҙар менән һөйләшәм. Уларҙың береһе – Шәйхетдин ағай Ғайсин, бөгөн пенсионер, интернатты 1952 йылда тамамлаған, 1982 – 1986 йылдарҙа республиканың ауыл хужалығы министры булған кеше. «Һағындырамы?» – тигән һорауға яуап бер генә булды: – «Һай-й-й-йй!»\nРәми Ғариповтың исемен йөрөткән гимназия-интернаттың шәхес тәрбиәләүҙәге, республиканан ғына түгел, төрлө төбәктәрҙән йыйылған башҡорт балаларын оло тормошҡа әҙерләүҙәге өлөшө хаҡында күпме генә яҙһаң да аҙ булыр кеүек. Синыфташтарың менән бергә уҡыйһың, йәшәйһең, көн дә шул уҡ тәрбиәселәрҙе, уҡытыусыларҙы, ашнаҡсыларҙы күрәһең. Йәшәгән бүлмәңде, коридорҙы көнөнә икешәр тапҡыр йыуаһың, көн дә зарядка, бергәләп дәрес әҙерләү, аҙна һайын тиерлек концерттарға йәки спектаклдәргә йөрөйһөң... Әммә ысынында бер генә көн дә ҡабатланмай, һәр көн бала үҙе өсөн нимәлер аса, күңелһеҙләнергә ваҡыт та юҡ. Иң мөһиме – бер кемде лә көсләп уҡытырға, өгөтләргә тура килмәй: интернатта уҡыусыларға белемле кешеләрҙең генә тормошта үҙ урынын таба алыуын шул тиклем етди аңлаталар, тырышып уҡығаныңды үҙең дә һиҙмәйһең! Насар уҡыу тураһында һүҙ ҙә юҡ – ояты ни тора?!\nАта-әсәһенән алыҫта йәшәп уҡыған балалар рухи яҡтан еңел булмаған шарттарҙа уҡый башлай – бөтәһе лә тиерлек райондарҙағы мәктәптәрҙән отличник булып килә, ә гимназияла, үҙең кеүек үк уҡыу алдынғылары араһында юғалып ҡалмау, үҙеңде күрһәтә алыу еңелдән түгел. Бөтә шарттарҙа ла үҙеңдең урыныңды таба белеү – лайыҡлы йәшәү өсөн талап ителгән тормош ҡануны. Тап ошо ваҡытта үҫмерҙәргә тәрбиәселәрҙең бер йылы һүҙе, уҡытыусыларҙың аҡыллы кәңәше кәрәк тә инде. Бөтәһен дә иҫләйбеҙ, ҡәҙерле уҡытыусыларыбыҙ, тәрбиәселәребеҙ, матур итеп кейенергә лә, иншаларҙы «алтын йыйылма»ларҙан күсереп түгел, лайыҡлы итеп үҙебеҙгә яҙырға ла, «физик түгел, лирик» булһаң да, химия, физика кеүек фәндәрҙе лә аңларға, өйрәнергә бурыслы булыуыбыҙҙы ла аңлаттығыҙ, өйрәттегеҙ. Рәхмәт һеҙгә сабырлығығыҙ, эшегеҙҙе, беҙҙе ярата белгәнегеҙ өсөн!\nБөгөн Рәми Ғарипов исемендәге 1-се республика башҡорт гимназия-интернатын директор Әлфир Ғайсин етәкләй. Һәр ваҡыттағыса, унда үҙенең эшен белгән, яратҡан педагогтарҙан, балалар өсөн икенсе әсәй булған тәрбиәселәрҙән матур коллектив тупланған. Уларҙың эшенең күрһәткесе итеп бер фактты ғына килтерергә була: йыл һайын гимназияны тамамлаусыларҙың 98 проценты юғары уҡыу йортона инә, уҡыусылар республиканың ғына түгел, илдең дә иң шәп университеттарында белем ала. Аҙмы ни гимназияны тамамлағандар араһында үҙҙәрен халыҡҡа танытҡан, ҙур сәхнәләрҙе шаулатҡан, фән өлкәһендә исемдәрен алтын хәрефтәр менән яҙған, хеҙмәттәре менән абруй ҡаҙанған шәхестәр!\nЮбилей кисәһендә лә гимназияның бөгөнгө таланттары – «Аҡйондоҙ» бейеү ансамбле бөтә залды «аһ» иттерҙе, байрам уңайынан әҙерләнгән концерттың йөҙөк ҡашы булды. Уларҙың оҫта бейеүенә ҡарап шул тиклем ҡыуандыҡ. Ошо бейеүселәр араһынан да донъяға билдәле булырлыҡ талантлы сәхнә оҫталары сыҡмаҫ тимә!\nӘҙһәм Исҡужин исемендәге ҡурайсылар ансамблендә шөғөлләнеүселәр сығып теҙелгәс тә, Әҙһәм ағайҙың беҙгә үҙе килеп ҡурай серҙәрен аңлатҡан, егеттәр менән бергә беҙҙең – ҡыҙҙарҙың да ҡурай тартып маташҡан ваҡыттар иҫкә килеп төштө. Шуға ла ҡурайсылар моң өләшкәндә лә, онотолоп китеп, сәхнәгә генә ҡарап ултырырға тура килмәне – күңелде хистәр, хәтирәләр сорнап, уйға сумып та алынды. Кешеләрҙе шулай хистәргә батырырлыҡ итеп ҡурай уйнаған егеттәргә «афарин!» тип кенә әйтәһе ҡала. Ә инде бөгөн билдәле табип, гимназия-интернаттың кисәге уҡыусыһы Наил Ғабдуллин йырлағанда зал бөтөнләй тынып ҡалды. Бәрхәт тауышлы һәүәҫкәр йырсыны рәхәтләнеп тыңланыҡ, бигерәк тә гимназист егеттәр тураһындағы йыр күңелгә ятты.\nГимназияла алған тәрбиә лә күңелдәргә мәңгелеккә һеңеп ҡалды. Мәҫәлән, беҙ юғары уҡыу йортонда уҡығанда ятаҡта бер бүлмәлә ике гимназист йәшәнек. Икебеҙ ҙә биш йыл буйы карауаттарыбыҙҙы тап гимназистарса, ситен бөгөп, тип-тигеҙ, бер иш итеп йыйыштыра инек, мендәрҙе лә өсмөйөшләп бороп һалып ҡуябыҙ. Был бәләкәй генә деталь – тышҡы яҡтан күренгәне генә, ә күңелгә һалынған орлоҡтар, белем, тәрбиә бер ниндәй бизмән менән дә үлсәрлек түгел. Абруйлы уҡыу йортонда бергә йәшәгән, бөтә эс серҙәребеҙҙе һаҡлаған ҡыҙҙарыбыҙ – мәңгелеккә әхирәт, запискалар яҙған малайҙар – шуҡ дуҫтарыбыҙ, тәрбиәселәребеҙ – кәңәшсе, уҡытыусыларыбыҙ остаз булып ҡала.\nМәҡәләне интернаттың кисәге уҡыусыһы, билдәле шағир Рәмил Йәнбәктең шиғырынан өҙөк менән тамамлағы килә:\nШылтыраны кеүек кисә генә\nБеҙҙең өсөн һуңғы ҡыңғырау.\nУның сыңы, ахыры,\nҒүмер буйы торор яңғырап.\nТынғы бирмәй яна\nҺиңә беҙҙең тәбрик-теләктәр.\nНаҙлы әсә, наҙлы ата\nРәхмәт һиңә ысын йөрәктән!\nһау бул, спартакиада!\nСәм һәм ғәмгә тулды «Ҡашҡа& ...\nОсрашайыҡ әле, синыфташтар!\nХыялдарға ҡанат ҡуйыусы\nУҡыу йылына – матур нөктә!


Күмертау ҡалаһында Республика Башлығы Күмертау авиация етештереү предприятиеһының 55 йыллығына арналған «Вертолет» авиация техникаһы паркын асыу тантанаһында сығыш яһаны, халыҡты – Ҡала көнө, авиаторҙарҙы һәм тармаҡ хеҙмәткәрҙәрен һөнәри байрамы – Рәсәйҙең һауа флоты көнө менән ҡотланы.\nТантанала шулай уҡ «КумАПП» йәмғиәтенең идарасы директоры Юрий Пустовгаров сығыш яһаны. Ул Рөстәм Хәмитовтың «Рәсәй вертолёттары» холдингы етәкселеге менән осрашыуы, эш мөмкинлектәрен берлектә тикшереү һөҙөмтәһендә 2017 йылдың 1 ғинуарынан Күмертау авиазаводы коллективына эш хаҡын 26 процентҡа арттырырға ҡарар ителеүен билдәләне.\n— Был ҡарарҙың дауамы ла бар, — тип өҫтәне Юрий Пустовгаров. — 1 сентябрҙән инженер-техник хеҙмәткәрҙәргә һәм башҡа эшселәргә эш хаҡын 21 процентҡа арттырабыҙ. 20 йыл эсендә беҙ тәүге тапҡыр ошондай ҙур аҙым яһайбыҙ.\nТантана тамамланғас, Башҡортостан Башлығы парк майҙансығында Күмертау авиация предприятиеһы һәм «Ротор» конструкторлыҡ бюроһы етештергән авиация техникаһы менән танышты, завод ветерандары менән аралашты.\nКүмертауҙа республика етәксеһе Йәштәр инновациялы ижад үҙәгенең эшмәкәрлеге менән танышты. Ул быйыл апрелдә Балалар ижады үҙәге нигеҙендә асылған. Уны ойоштороуға федераль, республика ҡаҙналарынан һәм муниципаль бюджеттан субсидия рәүешендә грант бүленгән. Әле бында уҡыусылар, студенттар, аспиранттар һәм уҡытыусылар шөғөлләнә. Бынан тыш, үҙәк йәш тикшеренеүселәргә һәм ғилми хеҙмәткәрҙәргә, бәләкәй һәм урта бизнес вәкилдәренә, сәнәғәт предприятиеларындағы инженер-конструкторлыҡ кадрҙарына үҙ проекттарын тормошҡа ашырыу мөмкинлеген бирергә әҙер. Асылған мәлдән алып унда 1100-ҙән ашыу кеше уҡып сыҡҡан, уның эше менән танышҡан.\nРеспублика Башлығы Балалар ижады үҙәгендәге спорт һәм тамаша залдарын, бассейнды, картинг өсөн асыҡ майҙансыҡты ҡараны, балалар менән аралашты, уларҙың проекттары менән ҡыҙыҡһынды, етәкселек менән үҙәкте үҫтереү мөмкинлектәрен тикшерҙе.\nСәфәр барышында Башҡортостан Башлығы «Ҡала мөхитен төҙөкләндереүҙә биш аҙым» федераль программаһында ҡатнашҡан Күмертауҙағы социаль объекттарға, ҡалала барған эштәргә иғтибар бирҙе. Программала бер нисә рекреация зонаһын, атап әйткәндә, Ю. Гагарин исемендәге мәҙәниәт һәм ял паркын, Еңеү, «Осош» парктарын төҙөкләндереүҙе, боҙ аренаһын төҙөүҙе финанслау күҙаллана. Рөстәм Хәмитов төҙөкләндереү эштәре барған парк биләмәһен ҡарап сыҡты, Күмерселәр мәҙәниәт һарайын капиталь ремонтлау сифатын баһаланы.\nСтәрлетамаҡта Башҡортостан Башлығы академик Королев урамындағы күп фатирлы йорт төҙөлөшөн тикшерҙе. Был йорт Граждандарҙы авария хәлендәге торлаҡ фондынан күсереү буйынса адреслы программаға ярашлы һалына. Әле ваҡытта эштәр графиктан артта ҡалып башҡарыла.\nТөбәк етәксеһе фатирҙарҙы ҡарап сыҡты, ҡалған эш күләме, инженерлыҡ селтәрҙәрен ваҡытында тоташтырыу һәм йортто файҙаланыуға тапшырыу өсөн тейешле документтарҙы тултырыу барышы менән ҡыҙыҡһынды.\n— Республикала граждандарҙы күсереү программаһын тамамлайбыҙ, Стәрлетамаҡтан тыш, барлыҡ ҡалалар ҙа йөкләмәне теүәл үтәй. Өс-дүрт сменала эшләгеҙ. Һеҙҙең башҡа сарағыҙ юҡ, — тине Рөстәм Хәмитов.\nТөбәк етәксеһе ҡала башлығы Владимир Куликов менән «Яр буйы» биҫтәһен планлаштырыу проекты буйынса фекер алышты, торлаҡ йорттар менән бер рәттән социаль инфраструктура — балалар баҡсалары, мәктәптәр төҙөү, шулай уҡ биләмәләрҙе төҙөкләндереү зарурлығын билдәләне.\nСтәрлетамаҡ районында республика Башлығы ҡайһы бер хужалыҡ баҫыуҙарын ҡарап сыҡты, мал аҙығы туплау, ураҡ кампанияһы һәм ужым сәсеүгә әҙерлек барышы менән ҡыҙыҡһынды.\nРайон башлығы Рөстәм Баһауетдинов әйтеүенсә, мал аҙығы сифаты яҡшы, уның буйынса план 120 процентҡа үтәлгән. Алдағы ике аҙнала районда арпа, һоло, борсаҡ йыйыуҙы тамамларға, унан һуң бойҙай урырға төшөргә ниәтләйҙәр.\nРөстәм Хәмитов «Рощинский» совхозы етәксеһе Илдар Тимерғәлин менән предприятиеның быйылғы эшен һәм үҫештең көнүҙәк бурыстарын тикшерҙе. Совхозда табыш былтырғы менән сағыштырғанда 10 процентҡа артҡан, игендең уңышы гектарынан 30-35 центнер тәшкил итә, һөт етештереү 2016 йылғы кимәлгә ҡарата яҡынса 15 процентҡа күтәрелгән.\n«Дуҫлыҡ» ауыл хужалығы предприятиеһы баҫыуҙарында Башҡортостан Башлығы арпа йыйыу барышы менән танышты. Хужалыҡта эш әүҙем бара. Бында субсидиялау программаһы нигеҙендә республика күрһәткән финанс ярҙамына юғары һөҙөмтәле заманса техника һатып алынған.


Һорауҙар һәм яуаптар | Әбйәлил - Абзелил - Part 2\nНи өсөн дин әһелдәре уның күләмен билдәләй?\nҺорау: Фытыр саҙаҡаһының мәғәнәһен аңлатып бирмәҫһегеҙме икән? Ни өсөн дин әһелдәре уның күләмен билдәләй? Башҡа ваҡытта ни тиклем бирәһең килһә, шул тиклем бирәбеҙ бит?\nЯуап: Фытыр саҙаҡаһы ғәрәпсә зәкәтүл-фитри тип атала. «Фытыр» (фитыр, фтыр) һүҙе ғәрәп телендәге «фәтара» тамырынан төҙөлгән, ул «ашау» мәғәнәһендә тәржемә ителә (сағыштырыу өсөн: «футур» – иртәнге аш (завтрак), «ифтар» – ауыҙ асыу (ҡояш байығас ашау, ураҙанан сығыу), «фитыр» – мохтажды, фәҡирҙе ашатыу ниәте менән бирелә торған саҙаҡа. Шулай итеп, әлеге саҙаҡаның төп маҡсат-мәғәнәһе – ярлы кешеләргә Ураҙа ғәйетен байрам итергә, матур итеп үткәрергә ярҙам итеү. Шуға күрә ғәйет байрамы алдынан фытыр саҙаҡаһын күп ерҙәрҙә ризыҡлата, йәғни төрлө тәм-томдар менән биреү ғәҙәте бар. тулыһынса ошонда уҡығыҙ...\nЯбай ойоҡбашҡа мәсех ҡылырға яраймы?\nТәһәрәт алып тороусы кешегә иғтибар итһәң тәһәрәтенең аҙағына аяғының кейеменә мәсех ҡылып ҡуя. (Мәсех – бармаҡтарҙы еүешләп, аяҡ кейемең сылатыу). Тик бында ниндәй аяҡ әйберенә мәсех ҡылырға һуң? Өфө мәсеттәрендә йәш егеттәрҙең ябай йоҡа ғына синтетик носкиләренә лә мәсех ҡылғанын күрәһең, ә эргәләрендә шаптырҙап һыу ағып тора. Оло йәштәге кешеләрҙең дә йөн ойоҡтарына ла мәсех ҡылғанын күрәһең. Былар дөрөҫмө? Быға яуапты Камил хәҙрәт Сәмиғуллин, Татарстан Республикаһы мөфтөйө бирә.\nҺорау: Тәһәрәт алғанда ябай ойоҡбашҡа (ойоҡҡа, носкигә) мәсех ҡылырға буламы? Бындай тәһәрәт алыу дөрөҫ һаналамы? Абруйлы мосолман ғалимдары һәм дүрт мәҙһәб имамдары быға нисек ҡарай?\nАбруйлы фикһ ғалимдәре һәм мөждәһидтәр йоҡа, һыу үткәрә торған, аяҡта өҫтәмә нығытмалары булмаған һәм аяҡ кейемһеҙ етәрлек ара үтергә мөмкин булмаған ойоҡбаштарҙы (носки) мәсех ҡылырға рөхсәт итмәй. Хәҙерге мамыҡтан, йөндән, нейлондан эшләнгән ойоҡбаштар күндән яһалған ойоҡҡа (ситек) хас булған сифаттарға эйә түгел, шуға күрә уларға мәсех ҡылырға ярамай. Бындай ысул менән тәһәрәт алыу алыусының тәһәрәте лә дөрөҫ булмай. Был ҡарар Изге Ҡөръән аяттары, Пәйғәмбәребеҙ ﷺ сөннәте һәм 4 мәҙһәб имамдары тарафынан раҫлана. Шулай уҡ был кешенең намаҙы ҙа дөрөҫ булмай. тулыһынса ошонда уҡығыҙ...\nАяҡ табаны ерҙән айырылһа, намаҙ боҙоламы?\nСәждә ваҡытында ике аяҡ табаны ла ерҙән айырылһа, намаҙ боҙоламы?\nЯуап: был һорауға Мөхәммәд Әмин ибн Ғәбидин үҙ китабында айырым бер бүлек бағышлай. Ул был мәсьәләгә ҡарата өс фекер барлығын әйтеп китә.\nШуларҙың береһе буйынса, сәждә ваҡытында аяҡ бармаҡтарының ергә тейеп тороуы фарыз, икенсеһе буйынса – вәжиб, ә өсөнсөһө буйынса – сөннәт. тулыһынса ошонда уҡығыҙ...\nИнанған, иманлы кешеләр күршеләренең һөйөнөсөн дә, көйөнөсөн лә уртаҡлашып йәшәйҙәр. Күрше хаҡын һаҡлауҙа кәмселек килтермәҫкә тырышалар. Әлбиттә, күршеңдә туй булғанда, унда барырға, яңы ғаиләнең шатлығын ҡеүәтләргә, арттырырға кәрәк. Был беҙҙең дини бурысыбыҙ, күршеләр алдындағы вазифабыҙ. Тик бер «ләкин» бар шул мәсьәләлә лә. Әгәр шул туйҙа иманыбыҙға, динебеҙгә ҡаршы эштәр эшләнһә, ғөрөф-ғәҙәтебеҙ менән һыйышмаған хәл-күренештәр булһа, унда бармау хәйерле. Конкретно әйтһәк, туйҙа араҡы эселһә, ҡатындар менән ирҙәр иҫереп, төрлө йәмһеҙ ҡиәфәткә инеп ҡыланһа, юләрләнеп алйотланһалар, бер һүҙ менән әйткәндә, гонаһ ҡылынһа, бындай туйға барыуҙың кәрәге юҡ. Бында инде күршелек хаҡы түгел, иман таҙалығын һаҡлап ҡалыу өҫтөнлөк итә. Был шарттарҙа күршеләр ҙә (туғандар ҙа) үпкә белдерә алмай. тулыһынса ошонда уҡығыҙ...\nНәҙер һәм ант итеү\nНәҙер әйтеү һәм ниәт ҡылыу\nНәҙер әйтеү һәм ниәт ҡылыуҙың айырмалыҡтарын аңлатһағыҙ ине.\nНәҙер ул тел менән әйтелә. Әгәр тел менән әйтелмәһә, ул күңелдәге уй-ниәт кенә була. Нәҙер тел менән әйтелергә тейеш, ҡысҡырып әйтелергә лә, бышылдап әйтелергә лә мөмкин. Нәҙер менән ант улар бер-береһенә үҙ-ара оҡшаш. Ант та тел менән әйтелә. Әммә нәҙер әйткәндә «нәҙер иттем» тигән һүҙ әйтелә, нәҙер һүҙе ҡулланыла. Күңелдән генә уйлау ул нәҙер булмай. Күңелдәге уйҙы, ниәтте эшләргә була, эшләмәҫкә була, йәғни үҙ ихтыярыңда. Ә нәҙер әйтһә, уны үтәү вәжип. Эшләмәһә, гонаһлы була. тулыһынса ошонда уҡығыҙ...\n«Бынан бер нисә йыл элек бик алыҫта йәшәүсе бала саҡ дуҫым янына барырға тура килде. Ҡыш көнө ине, өс тәүлек буйы буран булды. Самолетҡа алған билеттарыбыҙҙы кире тапшырырға тура килде. Поезда ла кире ҡайтыу ҙа бик ауыр булды. Юл ғазаптарынан инде, иҫән-һау ҡайтып етһәм, был ҡалаға аяғымды ла атламаҫ инем тип, нәҙер ҙә әйтеп... тулыһынса ошонда уҡығыҙ...\nҠорбан доғаһы бармы?\nҠорбан боғаҙлағанда уҡый торған доға бармы?\nМал салғанда Аллаһының исеме менән, уны ҙурлап, ҡорбан ниәте менән: «Бисмилләһи, Аллаһу Әкбәр!» – тип ҡорбан салырға ҡушылған. Ҡорбан салған ваҡыттағы доғаларға килгәндә улар төрлө ерҙә төрлөсә. Хәҙистәрҙә был доғалар тураһында хәбәр юҡ тиерлек. Шуға ла «Бисмилләһи, Аллаһу Әкбәр! » — тип салып ебәргәндән һуң ниәтләгән кешегә: Йә Аллам ошо ҡорбанымды ҡабул ит тип, үҙ телебеҙҙә әйтһәктә дөрөҫ булыр. Салғандан һуң уҡылған ике рәҡәғәт намаҙ тураһында ла фекерҙәр төрлөсә. Был намаҙҙы ҡорбан ниәтләгән кеше уҡырға тейеш булып сыға, ә салған кеше түгел. Сөнки намаҙҙы һәр кем үҙе өсөн уҡый. Шулай уҡ был хаҡта хәҙистәрҙән мәғлүмәт юҡ. Әлбиттә, нәфел намаҙҙарҙың һауабы бар.\nАллаһ ризалығы өсөн тип ниәтләп ҡорбан салһаҡ беҙҙең өҫтөбөҙҙән бурыс төшә. Бар эш ниәттә. Ә салған һәм салғандан һуң уҡыла торған доғаларға, намаҙға, кем сала, кем салмай, сөннәтле ме?, ҡорбанды һыйпарғамы йәки эргәһендә булыу кәрәкме, итен ни эшләргә, эсәк-ҡарының ҡайҙа итергә, нисек итте өләшергә, мәжлес үткәреү – былар һәр кемдең шәхси эше һәм урындағы йолалар. Аңралыҡтан ҡорбанды мулла салырға тейеш тип, хатта райондың икенсе осона алып барырға маташалар. Мулла мәсеттә алып барған ғәйет байрамын ташлап, был бәндәгә ҡорбан салайым әле тип, китһенме? Бындайҙар берәү генә түгел бит әле — йөҙләгән. Имеш, мулла доға ҡылып, мал салып, намаҙ уҡыһа, ҡорбан ҡабул була. Хатта эргәмә килеп: Малайым намаҙ уҡый, ҡаҙҙарҙы миңә салырға ярамай, һин сөннәтһеҙ, мулла килеп салһын, тип әйтә, — тип, йөрөгәндәрҙә бар. Ҡош-ҡорт ҡорбан була алмай, ә хәләл булһын өсөн ир кеше юҡ икән салырға, салһын ҡатын кеше. Урыҫтарҙын поптары һымаҡ мулла посредникме әллә? Аңлатып ҡат-ҡат әйтәбеҙ: һәр кем Аллаһ ризалығы өсөн ихлас күңелдән ниәтләнеп берәй кешенән, хатта ул намаҙ уҡымаһа ла, йә үҙе салһала ҡорбанды — беренсе тамсы ҡаны ергә етмәҫ борон ҡорбаның ҡабул! Бының өсөн мосолман булыуың етә. тулыһынса ошонда уҡығыҙ...\nБәлиғ булған йәшкә еткән һәр кешенең, әгәр ҙә ҡорбан салырлыҡ малы булһа, ҡорбан салыуы вәжиб. Ә инде яңы тыуған игеҙ балалар өсөн уларҙың ата-әсәһе бала тыуыу шатлығынан ҡорбан салырға теләһә, игеҙәктәр ир бала булһа — һәр береһенә икешәрҙе, ә ҡыҙ балалар икән — һәр береһенә берәр ҡорбан салырға тейеш. Шәриғәттә ир бала атаһы милкен бүлгәндә мираҫтың өстән ике өлөшөн тулыһынса, ә ҡыҙ бала өстән бер өлөшөнөң яртыһын алырға хоҡуҡлы булған кеүек, ҡорбан салғанда ла бер ир балаға ике ҡорбан, ә ҡыҙ балаға бер ҡорбан салыу ҡаралған. Бындай ҡорбан сөннөт ҡорбаны тип атала һәм уны үтәй алыу бик тә күркәм ғәмәл һанала. Әгәр ҙә дүрт ҡорбанлыҡ салырлыҡ мөмкинлегегеҙ булмаһа, игеҙәктәрҙең бер ҡарында ятыуҙарын, бер әсәнән тыуыуҙарын иҫтә тотоп, икеһенә ике генә ҡорбан салһағыҙ ҙа була. Аллаһы Тәғәлә Үҙе риза булып, ҡорбанығыҙҙың ҡабул ҡылһа ине. тулыһынса ошонда уҡығыҙ...\nНисек ураҙа тоторға? - 28 377 views


УҢАЛМАЙ КҮҢЕЛ ЯРАҺЫ | Министерство сельского хозяйства Республики Башкортостан\n» УҢАЛМАЙ КҮҢЕЛ ЯРАҺЫ\nУҢАЛМАЙ КҮҢЕЛ ЯРАҺЫ\nБөйөк Ватан һуғышы тиҫтә йылдар төпкөлөндә ҡалһа ла, кеше күңеле тынысланмай, уның яралары һаман да һыҙлай, тынғылыҡ бирмәй. Дәһшәтле һуғыш башланғас та, ил халҡы менән бергә яҡташтарыбыҙ ҙа алғы һыҙыҡҡа ашыҡты. Улар ҡулдарына ҡорал тотоп, илебеҙҙе дошмандарҙан һаҡланы. Һуғыштың афәтен, утты-һыуҙы үткән ветерандар һаны кәмегәндән-кәмей бара. Бөгөнгө көндә районда барлығы ун дүрт Бөйөк Ватан һуғышы ветераны ҡалды. Шуларҙың береһе Ғәлиәскәр Ғәйфулла улы Әминев.\nЙөҙҙө ваҡлаусы Бөйөк Ватан һуғышы уҙаманы Ғәлиәскәр Әминев, дәһшәтле һуғыш йылдарында күрһәткән ҡаһарманлыҡтары, батырлыҡтары өсөн бирелгән орден-миҙалдарын күкрәгенә тағып, яҡындары, ейән-ейәнсәрҙәре менән Еңеүҙең 74-се яҙын ҡаршыланы, Дан һәйкәленә барып, яуҙаштарын иҫкә алды. Киләсәктә уға тағы ла бик күп яҙҙарҙы ҡаршыларға яҙһын, тип теләйбеҙ.\n– Ҡәһәрле һуғыш совет халҡына ауыр яралар һалды, әлбиттә. Ул ваҡыттағы хәтирәләр ғүмер буйына оҙатып килә. Беҙ күргән михнәтте йәш быуын күрмәһен,– ти ул янында тәтелдәп йөрөүсе ейәненә күҙ ташлап.\nҒәлиәскәр Ғәйфулла улы 1923 йылда Һарт-Науруз ауылында ишле ғаиләлә тыуып үҫә. Бәләкәйҙән колхоз эшенә сума. Техниканы үҙ иткәнгә курстар бөтөрөп, хеҙмәткә алынғансы тыуған хужалығында тракторсы була, һуңынан бригадир ярҙамсыһы булып эшләй. Һуғыш башланғас, ҡулына ҡорал тота алырлыҡ ир-егеттәрҙең барыһын да хеҙмәткә саҡыралар.\n– Ул ваҡытта хәрби комиссариаттан вәкилдәр ауыл Советтары буйлап йөрөп хеҙмәткә яраҡлы ир-егеттәрҙе һуғышҡа оҙаталар ине. Шул ваҡытта улар тыуған йылдарыбыҙҙы бутап, минең урынға икенсе ауылдаш егетте ебәрәләр. Шуға күрә мин 1943 йылда ғына һуғышҡа алындым. Беҙҙе бер аҙ Өфө ҡалаһында тоттолар. Состав тулғас, эшелонға тейәп фронтҡа оҙаттылар. Ростов ҡалаһының Красный Сулин ҡалаһына барып еткәс, яҡташым, күрше ауыл егетен осраттым. Уның менән тағы ла осрашып-күрешергә һүҙ ҡуйыштыҡ. Шунан юлдар төрлөбөҙҙө төрлө яҡҡа ташланы. Украинаның Запорожье өлкәһенә ебәрҙеләр. Шунда уның менән тағы бер тапҡыр осрашырға тура килде. Гуляйполе ҡалаһын дошмандарҙан азат иткәндә, ҡаты бәрелештәрҙә тән йәрәхәте алдым,– тип көрһөнөп ҡуйҙы Ғәлиәскәр ағай.\nЕңеүҙе яугир Румыния сигендә ҡаршы ала. Ете йыл хеҙмәт иткәндән һуң 50-се йылдың йәйендә тыуған яғына әйләнеп ҡайта.\nТыныс тормошта тыуған илде күтәреүҙә бик күп көс һала, тырышып эшкә егелә. Тәүҙә бер нисә ай һатыусы була, аҙаҡ Ҡарлыман шәкәр заводында эшләй. Ауырғазы районы Ләкәнде ауылы һылыуы Зәйтүнәне осратып, матур ғаилә ҡоралар. Мал-тыуар, ҡош-ҡорт аҫрап, баҡса үҫтереп гөрләтеп донъя көтәләр. Улар ике ул һәм ике ҡыҙға ғүмер, матур тәрбиә бирәләр. Ҡыҙғанысҡа ҡаршы, Ғәлиәскәр Ғәйфулла улы тыныс тормошта ла оло ҡайғы кисерә – уның тормош иптәше һәм ике улы ла бик иртә баҡыйлыҡҡа күсә. Бөгөнгө көндә тормошта күпте күргән, ауыр юғалтыуҙар кисергән ветеран Рәзилә ҡыҙының ғаиләһе менән йәшәй. Дүрт ейән-ейәнсәренең, ете бүлә-бүләсәрҙәренең шатлыҡ-ҡыуаныстарын күреп, бәхетле ҡартлыҡ кисерә.


Киң мәғлүмәт саралары 10 ғинуарҙа киске сәғәт 8 тирәһен дә Социалистик урамдың 48 - се һанлы йорт подъезында "БЭТО" асыҡ акционерҙар йәмғиәте етәксеһе, 54 йәшлек Владимир Гавр иловҡа һөжүм яһалыуы тураһында хәбәр иткәйне инде. Дауаханағ а алып барғансы Владимир Львович аңында була, шуға күрә дөйө м хәлде, шул иҫәптән һөжүм итеүсене лә ентекле һүрәтләп бирә\nала. Сәғәт төнгө ун икенселә ошо уҡ йорттоң гаражында ир ке ше тотола. Ул Гавриловтың һүрәтләүенә тап килә: оҙон буйлы, аҡ джемпер кейгән. Енәйәт урынынан фашлаусы дәлилдәр ҙә табы ла - ботинка эҙе, "Маузер" пистолеты, патрондар... Әммә енәй әтсене таныу мөмкинселеге булмай - ике көндән Гаврилов иҫенә\nкилмәй вафат була.\nҮлтереү факты буйынса тикшереү эшен Өфөнөң Ленин районы п рокуратураһы алып бара. Беренсе тоҫмал буйынса Гавриловҡа ат ыусы 35 йәшлек ир кеше көслө дарыу тәьҫирендә була, шуға күр ә Гавриловты икенсе берәү менән бутай. Ҡулға алынған ваҡытта\nуның һаулығы шәптән булмай. Бер нисә операция үткәргән ирҙе ң организмына өс көнлөк берәҙәк тормошо ла тәьҫир итмәй ҡалм аған, күрәһең.\nЕнәйәт эшен Өфөнөң Ленин районы прокуратураһы тәфтишсеһе,\n2 - се класлы юрист Рафаэль Заһитов алып бара. Февраль аҙа ғына тикшереү эше тамамлана һәм материал Ленин районы судына\nебәрелә. Енәйәтсегә башта амбулатор психиатрия экспертизаһы\nтәғәйенләйҙәр. Әммә медицина тикшереүе буйынса уға артабан стационарҙа тикшеренеү үтергә тура килә һәм уның йомғаҡтары буйынса яуап бирергә һәләтһеҙ тип табыла. Йәғни енәйәт ҡылға н ваҡытҡа ул хроник психик ауырыу һөҙөмтәһендә үҙенең нимә э шләгәнен аңларлыҡ хәлдә булмаған.\nӘлеге ваҡытта енәйәт эше суд тикшереүен тәғәйенләү стадия һында тора.


Үҙен белгәндән алып Сергей ҙур һәм берҙәм ғаилә хаҡында хыялланды. Йорто, ҡатыны, балалары булыуын теләне. Быға уның\nиртә етем ҡалып, һеңлеләре менән бергә апаһында тәрбиәләнеү е лә йоғонто яһамай ҡалмағандыр инде. Ә апай ни тиклем изге күңелле булмаһын, әсәй менән атайҙы алмаштыра алмай...\nТик хыял ниңәлер тормошҡа ашмай әле. Ни кимәлдәлер тышҡы ҡиәфәт тә ҡамасаулайҙыр инде, Сергейҙы артыҡ матур тип әйтеп\nбулмай, әммә бөтөнләй ҡыҙҙар ҡарамаҫлыҡ та түгел. Күңеленә ятҡан ҡыҙ менән танышырға ниәтләһә, тәбиғәте менән баҫалҡы\nбулыуы ла үҙенекен итә. Хәйер, әллә ниндәй елғыуарҙар улар,\nауыл ҡыҙҙары ла ҡаланыҡынан айырылмай хәҙер. Тик бер мәл Сергейҙың күңел күгендә лә ҡояш балҡыны, ул ваҡытта егет\nармия хеҙмәтен үтеп, аяғында ныҡ баҫып тора ине инде. Йорто , хужалығы бар, эшләй, аҡса ала. Бер һүҙ менән әйткәндә, нәҡ\nЭлина клубта бейеүҙәр ваҡытында пәйҙә булды. Сергейға ул күктән төшкән алиһә булып күренде. Исеме ғәжәйеп, алтын\nсәстәре күҙҙе ҡамаштыра, ә төҫ - ҡифәте ҡатын - ҡыҙ иғтибарына мохтаж Сергейҙың ғына түгел, һәр ир - егеттең ауы ҙ һыуын ҡороторлоҡ. Бейегәндә лә ҡыҙ осоп ҡына йөрөй кеүек күренде Сергейға. Элинаның ҡаланан ял итергә, егеттәрҙең башын әйләндерергә ҡайтҡан ҡыҙ булмауын да белде егет. Ике\nтуған апаһы Наташаға ҡунаҡҡа килгән икән. Наташа уларҙы\nтаныштырҙы ла инде. Аҙаҡтан асыҡланыуынса, Элина күрекһеҙ\nгенә был егеттең үҙенән күҙен алмауын һиҙеп, үҙе үк уларҙы таныштырыуын һораған икән.\nӨс айҙан һуң туй үткәрҙеләр. Сергейҙы үҙ тормошонда күпте күргән апаһының да, буласаҡ киленсәктең ышаныслы булмауын һиҙенгән һеңлеләренең өгөтләүҙәре лә туҡтата алманы. Хатта т уй көнөндә Элинаның ауырлы булыуы, баланың атаһы сит кеше булыуы асыҡланғас та Сергей теләгенән кире ҡайтманы. Бер минут та уйлап тормайынса, ул:\n- Булһын! Һинең балаң - минең балам. Беҙҙең балаларыбыҙ к үп буласаҡ... - тине.\nҺәм кәләшенең өйләнгән ирҙән ауырға ҡалыуы, ә ул ҡәбәхәтт ең бала буласағын белгәс тә ғаиләһенән китергә ашыҡмауы тураһындағы әкиәткә лә еңел генә ышанды.\nТуйҙан һуң бер нисә ай үткәс, Сергейҙа тәүге тапҡыр борсо лоу тойғоһо башын күтәрҙе. Әгәр башта Элина шат күңелле, ирк ә холоҡло булһа, Вика тыуғандан һуң, көйһөҙ, мыжыҡҡа әйләнде, ҡысҡырып ебәрергә лә күп һорамай ине. Күҙҙәрендәге осҡондар , еңел итеп атлап йөрөүҙәре, мөләйемлеге юҡҡа сыҡты. Ҡатын ү ҙ эсенә йомолдо, йорт эсендәге эште лә илке - һалҡы башҡарҙ », ә яңы тыуған ҡыҙынан ике аҙналыҡ сағында уҡ һыуынды. Бын ан\nтыш йәш ҡатындан йыш ҡына араҡы еҫе лә сыҡҡыланы, был әле имсәк имгән Виканың сәләмәтлегендә лә сағылмай ҡалманы. Элина ҡыҙына иғтибарҙы бөтөнләй кәметте, ҡайһы ваҡыт бер нисә көнгә юғалып та тора башланы.\nСираттаға юғалыуынан һуң, Сергей түҙмәне, Элинаға ҡул күтәрҙе. Һәм... ҡатын бер айға юғалды. Боролдо ла, бер һүҙ ҙ ә әйтмәйенсә сыҡты ла китте.\n...Элина ҡайтты. Нисектер шымып ҡалғандай ине ул. Ҡыҙын тәрбиәләүгә лә етди ҡарай башланды, йортҡа ҡот ҡунды. Шулай бер - ике йыл матур итеп йәшәп алдылар. Сергей ҡатыны менән\nҡыҙына ҡарап ҡыуанып бөтә алманы. Һуңынан, йәш ярым айырма менән үҙҙәренең ике балаһы - Димка менән Анжелика донъяға килде. Тик, ҡыҙғанысҡа ҡаршы, бәхет оҙаҡҡа барманы. Элина тағы ла йорттан бер нисә көнгә юғала башланы.\n... Барлыҡ серҙәр ҙә иртәме, һуңмы асыла. Һәм күп кенә ауылдаштары өсөн Сергей менән Элинаның "сере" сер булыуҙан т уҡтаһа, хәҙер ул башҡаларҙың күҙенә лә салынды: атаһының һәр ваҡыт эштә булыуы һәм ҡатынының эскелеккә бирелеүе сәбәпле, Элина һәм Сергей Пуховтар үҙҙәренең өс балаһын ҡарай алмай. Милицияның бәлиғ булмағандар менән эшләү бүлегенән рәсми ҡағыҙ килде: йә ата - әсә тиҙ арала ғаиләләг е\nхәлде үҙ көстәре менән төҙәтә, йә иһә законлы рәүештә ата - әсә хоҡуғынан мәхрүм буласаҡтар. Элинаға бының нисек тәьҫир итеүе тураһында әйтеүе ҡыйын, әммә Сергей өсөн был башҡа һуҡҡан кеүек булды. Нисек! Ғүмерлек хыялын юғалтырғамы Балаһыҙ, ғаиләһеҙ тороп ҡалырға\nБыл ҡарарға Сергей ҡапыл һәм яңғыҙы килә, сөнки Элина әсәлек хоҡуғынан мәхрүм ителеү ихтималлығына битараф ҡала. Бер нисә көн эсендә Сергей арзан ғына хаҡҡа йортон, һыйырын,\nбашҡа мал - тыуарын һата, эшенән бушатыуҙарын һорап ғариза\nяҙа һәм улар ғаиләләре менән күрше районға, Элинаның әсәһенә күсенеп китә. Ҡәйнәһе уларҙы ҡыуанып ҡаршы ала тип әйтеп булмай, көнө буйы ул ҡәнәғәтһеҙлеген күрһәтеп, ейәндәренә ҡысҡырыныуҙан башҡаны белмәй. Йәнәһе, һеҙҙән башҡа баш ауырыуы бөткәйне. Сергейға бер көнө ул асыҡтан - асыҡ былай ти:\n- Ох, кейәүкәй, был (ҡыҙы) бөтөнләй эскелеккә һабыша, мин һинең көсөктәреңде ҡарамаясаҡмын. Балалар йортона тапшырам, күр ҙә тор.\nҠыҙыуын эсенә йомоп, Сергей тештәрен генә шығырҙата, тик ҡәйнәһенә ҡаршы өндәшергә баҙнат итмәй, һаман да бында, уларҙы бер кем дә белмәгән урында, бәлки, ерегеп китерҙәренә\nөмөтләнде. Бәлки Элина ла тәүбәһенә ҡайтыр, үҙенең ниндәй упҡынға тәгәрәүен, үҙе артынан ире менән балаларын да тартыуын аңлар һәм улар тормоштарын өр - яңынан башлар. Өмөтләнде...\nТик бушҡа ғына. Көндәрҙән бер көндө, эштән ҡайтыуына Элин а өйҙә юҡ ине. Ас балалар ҡараңғы, буш өйҙә ултыра, ҡәйнә ке ше һүҙҙәренең буш булмауын иҫбатлап, күршеләргә хәбәр һатырғ а ингән. Бер нисә көн барыһы ла көсөргәнешле тынлыҡта йәшәне, аҙғын әсә, ҡатын һәм ҡыҙҙы көттө. Балалар йәшен йәшнәүен көткәндәй тынып ҡалды, Сергей ҡәйнәһе менән һөйләшмәне тиерлек, һөмһөрө ҡойолоп эшенә китте, шундай уҡ ҡиәфәттә\nҡайтты. Өсөнсө аҙна киткәс, түҙмәне, мотоциклына ултырҙы ла\nҡатынын эҙләргә китте.\nРайон буйлап аҙнанан ашыу сапты ул, Элинаның элекке йөрөүҙәренән билдәле булған барлыҡ боҙоҡ урындарҙы урап сыҡты, тиҫтәләгән таныш һәм таныш булмаған кешеләрҙән\nҡатынының ҡайҙа булыу мөмкинлеген һорашты. Милицияға ғариза яҙҙы. Үҙенең иһә оләсәләре менән ҡалған балаларын уйлап йәне өҙгөләнде. Бушҡа ғына. Ҡатыны һыуға төшкәндәй юҡ булды. Милиция ла уны эҙләүгә әллә ни көс һалманы. Йәнәһе, беренсе тапҡыр түгел бит, йөрөп туйғас ҡайтыр.\nСергей ҡатыны тураһында кемгә генә һорау бирмәһен, барыһы\nла уға йәлләп йәки мыҫҡыллап ҡараны, бынан Сергейға тағы ла\nауырыраҡ ине, ҡатынына булған асыуы ташҡандан ташты. Ә ҡәйнәһенең һирәк осраҡта ғына айныҡ була торған күршеһе әйткән һүҙҙәр һуңғы тамсы булып тамды:\n- Серега, Серега... Туйға тиклем үк әйттем бит мин һиңә Элинаны ҡатынлыҡҡа алма тип. Беҙҙең ауылдан элегерәк кәләш түгел һарыҡ алырға ла ҡурҡалар ине. Ә һин Эх, һин, бер баш,\nӨйҙә уны, билдәле, Элина көтмәй ине. Әммә быны ул, бәлки, үткәреп тә ебәрер ине, аралары һыуыныуына күнеп тә бөткәйне инде. Бындай әсә балаларға ла кәрәкмәй. Тик ҡатыны ғына түге л, балалар ҙа юҡҡа сыҡҡайны. Уның һорауына ҡәйнәһе теләр - теләмәҫ кенә һыңғырланы:\n- Балалар йортона тапшырҙым мин уларҙы! Мин һине киҫәттем\nбит. Һеҙгә улар кәрәкмәй, һин әллә ҡайҙа йөрөйһөң, ҡатыныңд ы эҙләйһең, миңә лә уларҙың кәрәге юҡ. Сепрәк һин, ир түгел. Ҡатының шешәләштәре менән һиңә мөгөҙ ҡуя, ә һин... Ике балаңдың һинән икәнлегенә ышанаһыңмы\nБыға Сергей түҙә алманы. Һәм шул саҡ нимә булғанын ул нас ар хәтерләй. Асыу уның күҙҙәрен томаланы, үҙен дә, ҡатынын д а, яҙмышты ла ҡарғаны ул, ҡәйнәһенең асыуҙан йәмерәйгән йөҙөн д ә насар күрә ине был ваҡытта. Ҡул аҫтында әллә ҡайҙан ултырғыс хасил булды. Уны күтәреп ҡәйнәһенә бер һуҡты, ике, өс, инде нимә эшләгәнен дә аңламай ине ул, бары тик йылдар буйына йыйылған кәмһенеү, өмөтһөҙлөк, асыу тойғоларын ул үҙенең тормошон емергән ҡатындың әсәһенә төшөрҙө...\nЕнәйәт эше буйынса тикшереү оҙаҡҡа һуҙылманы. Сергей Пуховтың енәйәт ҡылыуы асыҡ ине, хәйер, ул үҙе лә быны кире ҡаҡманы, бының менән тикшереү һәм суддың эшен еңеләйтте. Хөкөмдө уның быға тиклем бер ҡасан да хөкөм ителмәүе генә бер аҙ йомшартты. Тик яза барыбер ҡаты ине: ун йылға иркенән\nмәхрүм ителеү. Элина судҡа килмәне, бының урынына Сергейҙан\nтиҙ арала айырылып, икенсе кешегә кейәүгә сыҡты. Балалар тураһында хәтеренә лә төшөрмәне ул, уларҙың өсөһө лә элеккесә балалар йортонда тәрбиәләнә һәм уларҙы Сергей оҙаҡ ҡына күрмәйәсәк әле. Ә осрашҡас, ул балаларына нимә тип өндәшер Һәм улар атаһына нимә тип әйтер..\nИсем һәм фамилиялар үҙгәртелде.


Meganisi ~ Lefkas (Лефкас Лефкас)\nБына һеҙ ханымдар һәм әфәнделәр Meganisi:\nҺеҙ билдәләне Megane “l’утрау’утрауҙары” т. е. һәм ‘утрау эргәһендә үк Лефкас кәмәлә барған һәм ҙур булмаған ҡала халҡы менән Лефкас.\nКөнсығышта ҡушылдығы Нидри. Һүҙе грек теленән тәржемә megane ” Иң Ҙур Утрау”.\nШул ял итергә яратҡан урыны булып тора өсөн Megane, кем эзләй рухи тыныслыҡ, бигерәк тә әгәр һеҙ һайлаған вилла районы дәрүиш. Ci sono degli alberghi di lusso oltre un’offerta di Studios (Йәғни номер менән мини-кухня, ванна бүлмәһе).\nБыл хәрәкәттәр менән кәрәкле сараларҙы Megane, скутер кеүек, автомобиль йәки кәмәлә. Ҡайһы бер пляждар хеҙмәттәр тәҡдим шаттл accommodation.\nНИМӘ ЭШЛӘРГӘ ИНДЕ МЕГАНИСИ\nИң үҙенсәлекле урын Вати һәм Spartochori тәҡдим ителә торған күп accomodation Studios бәләкәй йәки отель.\nC’таратыу өсөн ресторан l’утрауҙары. Бик матур ул, була торған кәмәләр диңгеҙгә һыу причаливать.\nБашҡа пляждарҙа барған һәм тәбиғәткә ял итергә түгел, c’бик итергә, был’утрауҙары. Тәҡдим ителгән һәр кем өсөн эҙләү эксклюзивность, тыныс, ял һәм тыныслыҡ. L’кристалл, һыуҙа невероятно.\nL’моряктары утрау араһында бик баһалап, үҙе менән кәмәләрен ярға. Вать үҙәгендә төп һәм Spartocori.\nИң билдәле megane булды пляжда:Агиос-Иоаннис, Spilia, Barbarezou йәки Фанари. Башҡа бик күп пляж бара кәмәләре ярҙамында ғына мөмкин..\nҠАЙҘА ТУҠТАП МЕГАНИСИ\nL’йәшлек ваҡыты яҡын һорау тәҡдим ителгән тәҡдимдәр һирәк осрай ай ҡалды меганиси accommodation бронирование. Шуның өсөн, йәғни күрер өсөн, түбән ҡарап арзан тип панелдәр.\n1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 2020 июль Aug 2020 Sept 2020 Oct 2020 Nov 2020 Dec 2020 Jan 2021 Feb 2021 Mar 2021 Apr 2021 May 2021 Jun 2021


Өфөлә «Сәләм-2012» сыуаш йыры һәм бейеүе фестивале асылды // Йәмғиәт | новости башинформ.рф\nӨфөлә «Сәләм-2012» сыуаш йыры һәм бейеүе фестивале асылды\n11:02, 14 сентября 2012 Йәмғиәт\nӨфөнөң С.Т.Аксаков исемендәге мәҙәниәт һәм ял паркында II «Сәләм-2012» республика сыуаш йыры һәм бейеүе фестивале асылды. Уны ойоштороусылар булып Башҡортостан Республикаһының Халыҡтар дуҫлығы йорто, төбәктең Сыуаш мәҙәниәте йәмғиәте һәм Өфө ҡалаһы ҡала округының Киров районы хакимиәте сығыш яһай. Республиканың төрлө төбәктәренән 40-тан ашыу ижади коллектив был байрамда ҡатнашыу өсөн Өфөгә килде.\nФестивалде сыуаш шағирҙары асып ебәрҙе, улар үҙҙәре ижад иткән шиғырҙарын уҡыны. Үҙҙәренең һәләттәрен шулай уҡ үҙешмәкәр башҡарыусылар, вокаль, фольклор, инструменталь, театраль коллективтар күрһәтте.\nТөбәктең Сыуаш мәҙәниәте йәмғиәте рәйесе Юрий Михайлов һүҙҙәренсә, барлыҡ коллективтар ҙа фестивалдә ҡатнаша алһын өсөн, ойоштороусылар быйыл номинациялар һанын бишкә тиклем арттырҙы.\nТеги: фестивалдәр,халыҡтар дуҫлығы йорто,сыуаш мәҙәниәте йәмғиәте


5 Август 2019, 16:04\nБынан күп йылдар элек яҙыусы, журналист Рәлис Ураҙғолов “Йәшлек” гәзитендә “Хужа беҙҙең арала” тигән лаҡаптар бәйгеһе асып ебәргәйне.\nБынан күп йылдар элек яҙыусы, журналист Рәлис Ураҙғолов “Йәшлек” гәзитендә “Хужа беҙҙең арала” тигән лаҡаптар бәйгеһе асып ебәргәйне. Уҡыусылар яратып ҡабул итте Рәлистең башланғысын. Был бәйге тора-бара халыҡ ижадына әүерелеп китте.\nДуҫтар, “Ағиҙел” журналының электрон почтаһына Agideljurn@mail.ru. Һеҙҙең ауылығыҙҙа булған мәҙәктәр хаҡында яҙып ебәрһәгеҙ ине. Уларҙы беҙ сайтта, шулай уҡ журналдың сатира һәм юмор битендә бирә барырбыҙ. Күтәренке кәйеф менән йәшәйек. Һеҙҙән хаттар көтәбеҙ.


Берәгәйле һүҙ оҫтаһы » Башҡортостан гәзите\n"Башҡортостан гәзите" » Йәмғиәт » Берәгәйле һүҙ оҫтаһы\nБерәгәйле һүҙ оҫтаһы 23.12.2014 // Йәмғиәт\nБашҡортостанда ғына түгел, төркиәттә, тел ғилеме өлкәһендә киң танылыу алған ғалим Мөхтәр Хөснөлхаҡ улы Әхтәмовҡа 85 йәш тулды. Уҡытыусым, хеҙмәттәшем, абруйлы шәхес башҡарған эштәрҙе барлауҙы маҡсат итеп ҡуймайым: уның фәнни хеҙмәттәре, тел өлкәһендәге асыштары быға мохтаж түгел. Бөйөклөктөң ғилемдә икәнлегенә тағы ла бер ҡабат инандырған кеше ул Мөхтәр Хөснөлхаҡ улы.\nӘйткәндәй, байрам алдынан ғына филология фәндәре докторы М.Х. Әхтәмов менән физика-математика фәндәре докторы А.М. Әхтәмовтың авторлығында “Календарь һәм һынамыштар” тигән фәнни-популяр баҫма донъя күрҙе.\n“Ғалим булһаң, ғаләм – һинеке” тигәндәй, Мөхтәр Хөснөлхаҡ улы гиҙгән фән ғаләме ифрат киң. Әле телгә алынған хеҙмәт тә шул тәрәнлекте тасуирлауы менән айырым иғтибарға лайыҡ. Бөгөн Рәсәй фәнендә этнолингвистика, фольклористика һәм сағыштырма-тарихи тел ғилеме берлеге төп урын биләй, көнүҙәк йүнәлештәрҙән һанала. Бындай алым халыҡ телен аралашыу сараһы ғына түгел, ә тәү сиратта милли үҙенсәлек, рухи байлыҡ булараҡ өйрәнеү маҡсатына бәйле. Шуныһы мәғлүм: тел, мәҙәниәт һәм тарих айырылғыһыҙ ҡушылма – континиум – барлыҡҡа килтерә. Ошонан сығып ҡарағанда, һүҙҙең ниндәй ҙә булһа мәғлүмәт һаҡлауы һәм тапшырыуы ғына түгел, үҙ эсенә уй, фекер, мәҙәниәт, тарих үҙенсәлектәрен дә һыйҙырыуы бәхәсһеҙ.\nКеше ғүмере буйына донъяны танып белергә тырыша, аңы аша үткәрә, үҙләштереү тәжрибәһен нығыта, уны киләсәк быуын вәкилдәренә тапшыра. Тәү ҡарашҡа беҙҙе уратып алған тирә-йүн бер төрлө кеүек: ҡояш, ай, йондоҙҙар, урман, йылға… Ләкин һәр халыҡ донъяны үҙенсә ҡабул итә, күрә, ошонан сығып, теге йәки был күренешкә атама бирә, ниндәйҙер һығымталарға килә. Биләмәһе, теле, килеп сығышы уртаҡ булған кешеләр төркөмө быуаттар дауамында матди һәм рухи байлыҡ тыуҙыра, уны артабан үҫтереү, камиллаштырыу өсөн киләһе быуындарға тапшыра, тәжрибә уртаҡлаша. Ошо йәһәттән ҡарағанда, башҡорт халҡының ғорурланырлыҡ үҙенсәлекле тарихи ҡомартҡылары (Арҡайым, Өфө-II ҡаласыҡтары ғына ни тора!), фольклор материалдары, “Урал батыр” эпосы һәм башҡалар – башҡорттоң бик боронғо халыҡ икәнлеген иҫбатлаған, бер ниндәй бәхәскә урын ҡалдырмаған дәлил.\nҒалимдарҙың ошо ерҙе төйәк иткән халыҡтың, йәғни башҡорт ырыуҙарының тарихы Көньяҡ Урал, Башҡортостандың Европа менән Азияны тәрәнерәк танып белергә, Евразияны күҙ алдына килтереү өсөн был төбәкте өйрәнеү мөһим тигән фекере үтә лә әһәмиәтле. М.Х. Әхтәмовтың ошо һүҙлеген ҡулланып, киләсәктә урал-алтай мөнәсәбәттәренә бәйле хеҙмәттәр ҙә донъя күрер тигән фекерҙәбеҙ.\nКешенең билдәле бер этник йәмғиәткә ҡарауы уның донъяны ҡабул итеү, ваҡиғаларҙы баһалау үҙенсәлегенә тығыҙ бәйле. Был ғалимдар тарафынан иҫбатланған. Һүҙ мәғәнәһенең милли-мәҙәни компоненты тел кимәлдәренең барлыҡ берәмектәренә лә хас. Тап ошо күҙлектән, йәғни этномәҙәни, этнолингвомәҙәни йәһәттән ҡарағанда ла, “Календарь һәм һынамыштар” тигән фәнни-популяр баҫманың әһәмиәте баһалап бөткөһөҙ. Ул, этнолингвистиканың танып белеү һәм аралашыу йүнәлештәренә лә тулыһынса тап килеп, башҡорт халҡының донъяны ҡабул итеү, күҙәтеүсәнлек тәжрибәһен киләсәк быуындарға тапшырыу кеүек ҡабатланмаҫ өлгөләрен тасуирлауға арналған.\nБындай характерҙағы хеҙмәттәрҙең методологик нигеҙен мөһим лингвофилософик тәғлимәттәр – тел һәм мәҙәниәт, форма менән йөкмәткенең диалектик берлеге һ.б. – тәшкил итә. “Календарь һәм һынамыштар” хеҙмәтендә башҡорт теле материалы этнолингвомәҙәни йәһәттән күҙәтелеп, уҡыусыларға еткерелә. Ғөмүмән, ул – этнолингвистика мәсьәләләре менән ҡыҙыҡһынғандар өсөн бик тә кәрәкле, ваҡытлы донъя күргән әсбап. Бай һәм аныҡ мәғлүмәткә нигеҙләнгән булыуы баһаһын бермә-бер арттыра.\nҒалимдарға, студенттарға, педагогтарға, уҡыусыларға тәғәйенләнгән “Календарь һәм һынамыштар” башҡорт теленең метеорологик лексикаһының нығынған бер күренеш булыуы, Урал тәбиғәтенең үҙенсәлеге, унда борон-борондан ғүмер кисергән башҡорт халҡының хеҙмәт эшмәкәрлеге, көнкүреше һәм башҡалар тураһында бәйән итә. Ата-бабабыҙ элек-электән тәбиғәт менән тығыҙ бәйләнештә йәшәгән, шул рәүешле телебеҙҙә миҙгел, һауа шарттарына бәйле бик күп һүҙ, атама барлыҡҡа килгән. Уларҙы этнолингвистик, этномәҙәни йәһәттән өйрәнеү мөһим. Ғәмәли күҙлектән сығып ҡарағанда, гидромет белдереүҙәрендә ҡулланырға кәрәклеге лә асыҡ аңлашыла. Был өлкәлә республика телевидениеһы һәм радиоһы урыҫ теленән тәржемә биреү менән сикләнә. Бер генә миҫал: “Календарь һәм һынамыштар”ҙың бер бүлеге “Һауа торошоноң ынйыҡ булыу билдәләре”нә бағышлана (ынйыҡ – һалҡын ямғырлы, йонсоу көн, ҡара: “Башҡорт теленең аңлатмалы һүҙлеге, II том). Үҙенсәлекле хеҙмәт телебеҙҙәге һауа торошон сағылдырған терминдар һүҙлегенә тәғәйен мәғлүмәт туплауы менән дә иғтибарҙы йәлеп итә.\nКиләсәктә мәктәптә һәм төрлө уҡыу учреждениеларында башҡорт телен өйрәнгәндә “Календарь һәм һынамыштар” педагогтарға ла, уҡыусыларға ла таяныс булыр, быуаттарҙан килгән халыҡ аҡылын һәм тәжрибәһен файҙаланыу балаларҙы халыҡ йолалары рухында тәрбиәләүгә ярҙам итер. Тел, тарих, география, биология һәм башҡа предметтар буйынса тематик экскурстар өсөн дә баһалап бөткөһөҙ файҙалы ҡулланма ул.\n“Ер күрке – иген, ир күрке – ғилем” тигәндәре хаҡ. Мөхтәр Хөснөлхаҡ улы Әхтәмовтың, ихтирамлы остазыбыҙ, күренекле фән эшмәкәре, киң билдәле тел ғалимы, төркиәтсенең, күркәм байрамын ошондай тағы ла бер ҡиммәтле рухи хазина, киң ҡатлам уҡыусыларына тәғәйенләнгән әсбап менән ҡаршылауы һөйөндөрә. Хеҙмәттәрегеҙҙең халыҡсанлығы, үҙегеҙҙең ныҡышмалығығыҙ таң ҡалдыра, Мөхтәр Хөснөлхаҡ улы! Дан, шөһрәт, дәрәжә артынан ҡыумауығыҙ, тел хазинаһы менән халҡыңды ҙурлауығыҙ, уны башҡаларға танытыуығыҙ менән олпатһығыҙ, һәр хеҙмәтегеҙ һәйкәлгә торошло, тиһәң дә яҙыҡ булмаҫ. Яңынан-яңы китаптарығыҙ алдағы көндәрҙә лә донъя күрһен!\nБДУ-ның башҡорт тел ғилеме һәм этномәҙәни белем биреү кафедраһы доценты.


Рухиәт ҡанаттары талмаһын » Башҡортостан гәзите\nРухиәт ҡанаттары талмаһын\n19-05-2017, 03:54 // Мәҙәниәт һәм әҙәбиәт // Баҫып сығарырға\nХәйбулла районының мәҙәниәт учреждениеларында былтыр ғына ла 17 мең 551 сара үткәрелгән. Шуларҙың иң әһәмиәтлеләре – оҫта ҡурайсы Йомабай Иҫәнбаев исемендәге призға республика ҡурайсылар конкурсын, төбәк-ара “Бөйөк дала” башҡорт рок фестивален һәм һәр ауылда үткән брендлы байрамдарҙы индерергә мөмкин. Әле район мәҙәниәт учреждениеларында 405 үҙешмәкәр халыҡ ижады түңәрәге эшләй, район мәҙәниәт йорто, 48 ауыл клубы, 28 китапхана, ике балалар сәнғәт мәктәбе бар.\nРайонда дәртле һәм талантлы халыҡ йәшәй: улар йыр-бейеүгә маһир, халҡыбыҙҙың боронғо йолаларына тоғро, йәш таланттарҙы күреү, үҫтереү өсөн төрлө эш башҡара. Халыҡтың рухиәт ҡанаттары талмаһын өсөн район хакимиәтенең мәҙәниәт бүлеге етәксеһе Лариса МӘМБӘТОВАның ең һыҙғанып эшләүе оло хөрмәткә лайыҡ. Мәҙәниәт өлкәһендә башҡарылған эштәр, киләсәккә пландар һәм проблемалар хаҡында танышыу маҡсатында Лариса Рәшит ҡыҙына бер нисә һорау менән мөрәжәғәт иттек.\n– Һүҙебеҙҙе хәйбуллаларға ғына хас булған брендлы сараларҙан башлайыҡ әле.\n– Бынан өс йыл элек республикала тәүгеләрҙән булып һәр ауылдың үҙ брендын булдырырлыҡ мәҙәни сара үткәреү буйынса эш башланыҡ. Беренсенән, халыҡтың йәшәйешен сағылдырған, онотола барған милли йолаларҙы, кәсеп-шөғөлдәрҙе ҡайтанан тергеҙеү булһа, икенсенән, бөгөн шул ауылда төпләнгәндәрҙең йәшәү рәүешен күрһәткән, заман талаптарына яуап биргән шөғөлдөң барлыҡҡа килеүенә юл асыу маҡсатында башланған сара ысын мәғәнәһендә үҙ асылын тапты һәм маҡсатына өлгәште.\nХалыҡтың шул тиклем ихлас, дәртле, талантлы, егәрле булыуына хайран ҡалдыҡ. Мәҫәлән, Оло Арыҫланғолда “Ҡамыр байрамы”, Подольскиҙа – “Яулыҡ”, Быҙаулыҡта – “Яҫтыҡ”, Иләстә – “Ситән”, Яңы Ергәндә – “Балсыҡ”, Аҡназарҙа “Ашҡабаҡ” байрамдары үтте. Уларҙы һанай китһәң, ваҡыттың етмәүе лә мөмкин. Ауыл халҡының берҙәм рәүештә ныҡлап әҙерләнеүен күрһәгеҙ, үҙегеҙ ҙә аптырар инегеҙ. Нимәләр генә эшләмәй улар, йырын да, бейеүен дә күрһәтә, аш-һыуын да әҙерләй, иң мөһиме – йәш быуынға үҙ кәсептәрен күрһәтеп, уларҙы йәлеп итә. Әйткәндәй, һәр ауыл үҙҙәренең брендлы сараһын көтөп ала, ентекле әҙерләнә. Башланғыс матур йолаға әйләнде, ул йыл һайын дауам итәсәк.\n– Йомабай Иҫәнбаев көндәре һәм “Бөйөк дала” рок башҡорт фестивале хаҡында ла ҡыҫҡаса әйтеп үтһәгеҙ ине...\n– Билдәле булыуынса, уҙған быуаттың 90-сы йылдарында “Рух” рок төркөмө беҙҙең районда ойошторолдо. Ваҡыт үтеү менән был йүнәлештә йырлаусылар юҡҡа сыҡты, күп кенә төркөмдәр тарҡалды. Бәхеткә күрә, һуңғы ваҡытта йәштәрҙең рокты үҙ итеүе күҙәтелә, ә беҙҙең “Бөйөк дала” рок фестивале был йүнәлеште ҡайтанан йәнләндереп ебәрҙе, күптәрҙең күңеленә осҡон өҫтәне. Хәҙер бәйгелә, Башҡортостандың төрлө район һәм ҡалаларынан тыш, Ҡаҙағстандан, Ырымбур өлкәһенән, Магнитогорск ҡалаһынан ҡатнашыусылар йыйыла. Тамаша ғәжәп бер күренешкә әйләнә: иге-сиге күренмәгән бөйөк Хәйбулла далаһына биш меңгә яҡын тамашасы йыйылып, күңел аса. Фестивалдең төп талабы һәм үҙенсәлеге – йырҙар тере тауыш менән башҡарылырға тейеш. Ул өс йылға бер тапҡыр үткәрелә, быйыл июлдә рокты яратыусыларҙы йәнә үҙебеҙҙә көтәбеҙ.\nҠурайсылар араһындағы иң мәртәбәле конкурстарҙың береһе – мәшһүр ҡурайсыбыҙ Йомабай Иҫәнбаев исемендәге призға республика ҡурайсылар бәйгеһе биш йылға бер тапҡыр үтә. Уҙған йылда был сара бик юғары кимәлдә ойошторолдо. Хәйбулла ере – ҡурайсыларға ҡанат биргән төбәктәрҙең береһе. Беҙҙә шулай уҡ йыл һайын уҡыусылар араһында Сәйфулла Дилмөхәмәтов исемендәге ҡурайсылар конкурсы үткәрелә.\n– Һуңғы йылдарҙа ил һәм республика етәкселегенең мәҙәниәт өлкәһенә ҡарашы үҙгәрҙе. Мәҙәниәт хеҙмәткәрҙәренең эш хаҡы күтәрелде, төрлө йүнәлештә гранттар булдырылды, иң мөһиме – ауыл клубтарына иғтибар артты.\n– Әйткәндәрегеҙ менән тулыһынса килешәм. Тәүге тапҡыр быйыл район ҡаҙнаһынан мәҙәниәт өлкәһенә 10 миллион һум аҡса бүленде. Район хакимиәте башлығы Раил Ибраһимовтың һәр ваҡыт мәҙәниәтте аңлап, бар проблемаларҙы хәл итергә тырышыуы оло хөрмәткә лайыҡ. Бүленгән суммаға бер нисә ауыл клубын ремонтлау, музыка ҡоралдары алыу, сәхнә кейемдәре тектереү, бер нисә клубтың тамаша залының ултырғыстарын алмаштырыу, ҡорған-селтәрҙәрен яңыртыу эштәрен атҡарыу ҡаралған. Мәҙәниәт учреждениеларының матди-техник базаһын нығытыу ҙа дауам итәсәк. “Берҙәм Рәсәй” партияһының “Урындағы мәҙәниәт йорто” проектына ярашлы, мәҙәни-ойоштороу учреждениеларының матди-техник базаһын яңыртыу өсөн Маҡан ауыл мәҙәниәт йортона 2 миллион 600 мең һум бүленде. Йәнә район ҡаҙнаһынан 1 миллион 500 мең һум аҡса күсерелде. Тиҙҙән заман талаптарына яуап биргән, техник саралар һәм музыка ҡоралдары менән йыһазландырылған клуб ҡайтанан эшләй башлаясаҡ. Йыл башында Ғәлиәхмәт ауылы халҡы капиталь ремонттан һуң ишектәрен асҡан мәҙәниәт йортона аяҡ баҫты.\nБеҙҙең районда хакимиәт башлығы Раил Ибраһимовтың ярҙамы менән өсөнсө йыл рәттән иң яҡшы мәҙәниәт учреждениелары хеҙмәткәрҙәре өсөн 20 мең һумлыҡ грант булдырылды. Республика күләмендә ойошторолған күп кенә конкурстарҙа ҡатнашыу өсөн киткән сығымдар район ҡаҙнаһынан ҡапланыла, бағыусылар ҙа ярҙам күрһәтә. Бөгөн мәҙәниәт хеҙмәткәрҙәренең уртаса эш хаҡы яҡынса 16 мең һум тәшкил итә. Бөтәһе 126 кеше мәҙәниәт өлкәһендә эшләй.\n– Күп кенә райондарҙа ауыл клубтарының ябылыуы ла күҙәтелә бит әле. Һеҙҙең районда был юҫыҡта хәлдәр нисек? Етәксе булараҡ, ауылдарға йәм һәм ҡот биргән клубтарҙа ут балҡыуын һүндермәү өсөн ниндәй эштәр башҡарыу кәрәк тип иҫәпләйһегеҙ?\n– Шуныһы һөйөнөслө: беҙҙең районда бер генә ауыл клубы ла ябылманы. Төрлө сәбәп арҡаһында дүрт клуб шул ауылдағы мәктәп бинаһын ҡуртымға алып эшен дауам итә. Әйткәндәй, был белем усаҡтары, балалар һаны етмәү сәбәпле, урта мәктәптән – тулы булмағанға, тулы булмағаны башланғыс мәктәпкә күсерелде. Шунлыҡтан бинаны ҡуртымға алыу бар талаптарға ярашлы башҡарылды. Ауыл халҡы дәртле булһа, уның әйҙәүсеһе барлыҡ мәҙәни сараларҙың башында торһа, “клубты ябабыҙ” тиһәк тә, улар риза булмаясаҡ. Беренсенән, беҙ мәҙәниәт йорттарын халыҡтың ризалығынан тыш яба алмайбыҙ. Икенсенән, район етәкселегенең ярҙамы менән барлыҡ мәҙәни-ойоштороу учреждениелары һаҡлап ҡалынды, хеҙмәткәрҙәр ҡыҫҡартылманы. Бер аҡыллы етәксенең һүҙҙәре менән әйткәндә, “Мәҙәниәт өлкәһен ҡыҫҡартып, район иҡтисадын үҫтереп булмай, киреһенсә, уны ҡалдырып ҡына халыҡтың йәшәйешен, тормошон яҡшыртырға мөмкин. Шуға күрә халыҡ тырышып эшләһен, матур йәшәһен өсөн йыр ҙа, бейеү ҙә, күңел асыу ҙа кәрәк”.\n– Ауыл клубтарына нығыраҡ иғтибар иткәндә...\n– Улар – ауылдың “йөрәге”, тип әйтер инем. Халыҡтың рухи терәге лә, ауылдаштары менән осрашып, һөйләшер урыны ла, күңелдәрен байытыр һәм йылытыр усаҡ та. Райондың барлыҡ мәҙәни-ойоштороу учреждениелары халыҡты аң-белемгә әйҙәп, уларҙың рухи ҡиммәттәрен байытыуҙа үҙ ролен уңышлы башҡара. Халыҡ таланттары концерттарында ауыл халҡы дәррәү ҡатнаша, һәр йортта бынамын тигән артистар йәшәй, тик уларҙы табып, сәхнәгә сығарыу ғына кәрәк. Күпселек ауылдарҙа фольклор, драма, вокаль, бейеү түңәрәктәре уңышлы эшләй, ауыл халҡы бик теләп йөрөй. Һәр мәҙәни сараның башында ағинәйҙәр әүҙем ҡатнаша, ауылдың ағинәйҙәр ҡоро етәксе йөгөн дә күпселек беҙҙең хеҙмәткәрҙәр тарта. Мәҙәни мөхиткә бер килеп юлыҡтыңмы, унан китеү бик ҡыйын, шуға күрә мәҙәниәт өлкәһендә үҙ һөнәренең ысын оҫталары эшләгәндә, ауыл клубтарының уты балҡып торасағына ышаныс ҙур.\nОҙаҡ йылдар халыҡта мәҙәниәткә һөйөү тәрбиәләп, үҙ эшенең ысын оҫталарына әйләнгән мәҙәни ойоштороусылар – Башҡортостандың атҡаҙанған мәҙәниәт хеҙмәткәре Миңниса Солтанова (Сиҙәм), Фәниә Нураева, Сергей Захаров (Маҡан), Әлфидә Ультраҡова, Гүзәлиә Әбүбәкерова, Лариса Биғошова (Әбүбәкер), Көнһылыу Ҡолонбаева (Степной) һәм башҡалар. Районыбыҙҙағы бөтә мәҙәни-ойоштороу учреждениелары уңышлы эшләй. Кемделер маҡтап, икенсеһен яманларға урын юҡ. Клубтарҙың барыһы ла халыҡтың рухи ихтыяжын ҡәнәғәтләндереүгә булыша, үҙ өлөшөн индерә. Был юҫыҡта, әлбиттә, район хакимиәте башлығына рәхмәтебеҙ сикһеҙ. Уның мәҙәниәтте аңлап, яҡлап, һәр саҡ ярҙам итеп тороуы – оло мәртәбә. Совет осоронан бер тапҡыр ҙа капиталь ремонт күрмәгән клубтар аҡрынлап ремонтлана, уларҙың матди-техник базаһы нығытыла, ә инде хеҙмәткәрҙәргә тағы ла тырышып эшләргә генә ҡала. Мәҙәниәт – ул рухи байлыҡ, ғөрөф-ғәҙәт, йолаларҙы һаҡлау, үҙ-ара мөнәсәбәт, кеше менән аралашыу, матурлыҡҡа ынтылыу. Ауыл халҡы менән күберәк эшләргә, кешеләрҙе битарафлыҡтан арындырып, мәҙәни мөхиткә ылыҡтырырға кәрәк.\n– Һуңғы йылдарҙа моделле китапхана һәм күп функциялы мәҙәни үҙәктәр асыу күҙәтелә...\n– Беҙ ҙә заман менән йәнәш атларға тырышабыҙ. Әбүбәкер ауылында күп функциялы мәҙәни усаҡ асылды һәм, әйтергә кәрәк, бик яҡшы эшләй. Халыҡ шул тиклем ҡәнәғәт. Бөгөн районда биш моделле китапхана булдырылған, китап уҡыусылар өсөн генә түгел, ауыл халҡына төрлө хеҙмәттәр күрһәтелә. Барыһының да ауыл ерендә Интернет селтәре аша аралашыу мөмкинлеге юҡ, шуға күрә теләүселәр моделле китапханаға килә, үҙ йомоштарын үтәй ала. Быйыл Өфө ауылында моделле китапхана һәм күп функциялы мәҙәни үҙәк асыу планлаштырыла.\n– Йыл һайын мәҙәниәт хеҙмәткәрҙәре исемле йылдарға арнап бихисап сара үткәрә. Мәҙәниәт, Кино йылдарын теүәлләнек, быйыл, Экология һәм айырыуса һаҡланған тәбиғәт биләмәләре йылында, ниндәй эш пландары ҡаралды?\n– Камиллыҡтың юҡтыр сиктәре, тигәндәй, беҙгә, мәҙәниәт хеҙмәткәрҙәренә, ниндәй йылды иғлан итһәләр ҙә, һәр саҡ уны юғары кимәлдә үткәрәбеҙ. Экология һәм айырыуса һаҡланған тәбиғәт биләмәләре йылы программаһына ярашлы, райондың һәр ауыл биләмәһендә ойошма, учреждение, предприятиелар араһында КВН уйыны иғлан иттек, ошо арала ул старт аласаҡ. “Тәбиғәт. Кеше. Тыуған төйәк” тип аталған фәнни-ғәмәли конференция үткәрәсәкбеҙ, үҙебеҙҙең район биләмәһендә урынлашҡан тәбиғәт ҡомартҡылары буйлап экскурсиялар ойоштороу ҡаралған, “Тыуған төйәктең “Ҡыҙыл китабы” исемле сара үткәреү планлаштырыла, экологик өмәләр, төрлө кисәләр, фотокүргәҙмә эшләйәсәк. “Фольклор. Тәбиғәт. Беҙ” тигән сарала халҡыбыҙҙың тәбиғәткә бәйле йолаларын күрһәтеү, аш-һыуын тәҡдим итеү, төрлө һынамыштарҙы өйрәнеү буйынса һәр клубҡа бурыс йөкмәтелде, көндәр йылыныу менән был эшкә старт биреләсәк. Ғөмүмән, эш пландары раҫланған, халыҡҡа әйтелгән, быйыл да хәйбуллалар исемле йылды юғары кимәлдә атҡарып сығыр, тигән ышаныстамын.\n– Лариса Рәшит ҡыҙы, ысынлап та, райондың мәҙәниәт өлкәһе гөрләп эшләп тора, ауыл клубтары быҫҡып түгел, ә дөрләп яна. Шулай ҙа проблемалар ҙа юҡ түгелдер бит?\n– Әлбиттә, бар эштә лә улар етерлек. Беҙҙең төп проблема – ауыл еренә эшкә килерлек белгестәр етешмәй, йәғни йәштәр ауылда эшләргә теләмәй. Уларҙы аңларға мөмкин: хеҙмәт хаҡы түбән, йәшәү өсөн уңайлы шарттар юҡ. Әммә беҙ йәш белгестәргә һәр яҡлап ярҙам итергә әҙербеҙ, килһендәр генә. Район үҙәгендә бар талаптарға яуап бирерлек мәҙәниәт йортоноң булмауы – беҙҙең иң ауыртҡан урын. Репетиция залдары юҡ, тамашасы өсөн урындар етмәй, артистар өсөн уңайлыҡтар булдырылмаған. Шуға күрә был тәңгәлдә эш алып барыла, район етәкселеге был турала хәбәрҙар. Киләсәктә мәҙәниәт йортон үҙгәртеп ҡороу ниәте менән янабыҙ.


Ә һиндә "Пушкин картаһы" бармы?\n6 Сентябрь , 15:00\nЙәштәр, әүҙемләшегеҙ! Программа эшләй башланы, мәҙәниәт учреждениелары һеҙҙе көтә.\nБөтә илдәге кеүек үк, Башҡортостанда ла “Пушкин картаһы” программаһы эшләй башланы. Республиканың мәҙәниәт министры Әминә Шафиҡова белдереүенсә, бөгөнгә ҡарата уны 15 мең самаһы йәш кеше теркәгән дә.\nБашҡортостан Башлығы Радий Хәбиров ил Президенты Владимир Путин башланғысы менән булдырылған был мәҙәни проектты популярлаштырырға ҡушты.\n– Бик яҡшы проект, беҙҙең йәштәр мәҙәни яҡтан үҫешерегә тейеш. Бында район һәм ҡала хакимиәттәре башлыҡтары ла ҡушылһын, быға арнап брифинг ойошторорға, уның тураһында күберәк һөйләргә, йәштәргә белдерергә кәрәк, – тине Радий Фәрит улы.\nӘминә Шафиҡова йәнә бер тапҡыр был карта менән нисек файҙаланып булыуы тураһында һөйләне.\nУл 14 йәштән 22 йәшкә тиклемге кешеләргә бирелә. 1 сентябрҙән алып “Пушкин картаһы”н ала башларға була. Картала өс мең һум аҡса ята. Уның буйынса быйыл карта хужаһы бөтә Рәсәй буйынса мәҙәни сараларҙа ҡатнаша ала. Киләһе йылда был сумма биш мең һум буласаҡ. Аҡсаны мәҙәни ял өсөн файҙаланырға ярай тинек. Уға ярашлы музей, театр, галерия, филармония, консерватория һәм башҡа мәҙәни учреждениеларға билет һатып алырға мөмкин.\n– Башҡортостанда был проектта 350 меңдән ашыу кеше ҡатнашыусы була ала. Йәштәр хәҙер билет хаҡы тураһында уйланмай ғына театр, филармониялар һәм музейҙарға бара ала. Беҙ быға бик шатбыҙ. Мәҙәниәт учреждениелары өсөн был проектта ҡатнашыу – ҙур яуаплылыҡ, сөнки уларға йәштәрҙе йәлеп итеү өсөн яңы, заманса проекттар уйлап табырға, үҫеш өсөн яңы идеялар эҙләргә тура киләсәк, – тине Әминә Шәфиҡова. – Йәштәр был идеяны бик ыңғай ҡабул итте. “Пушкин картаһы” программаһы эшләй башлау менән республиканың мәҙәни учреждениеларына билеттар алынды. Күптәр программала әүҙем ҡатнашыр һәм сараларға ихлас йөрөр тип ышанабыҙ.


ТИҘҘӘН ПРЕМЬЕРА — ИҢ БӘХЕТЛЕ ТӨН!\n20 июнь М.Ғафури исемендәге Башҡорт дәүләт академия драма театры сәхнәһендә яңы спектакль. Алехандро Касонаның “Ағастар баҫып үлә” пьесаһы буйынса “Иң бәхетле төн” спектакле. Премьераға хәтлем һанаулы ғына көндәр ҡалды. Әлеге ваҡытта ҙур сәхнәлә репетициялар бара.\nСпектаклдең режиссеры Олег Ханов.\n“Бәхет һәр саҡ һуңлап килер ҡунаҡ”, тиҙәр. СССР-ҙың халыҡ артисткаһы Гөлли Мөбәрәкованың героиняһы егерме йыл элек өйҙән сығып киткән ейәнен көтөп, уның ҡайтырына өмөт итеп йәшәй. Эйе, тап өмөт уны йәшәтеп килә – шул турала белгән ҡарты уға ғәйепһеҙ юғалған ейәне исеменән хаттар яҙа, уның тормошо тураһында бермә-бер һөйләп бара. Тормош шулай “ялған хаттар” менән дауам итер ине лә, бер көн килеп ысын ейәненән телеграмма килә… Күп тә үтмәй ейән ҡайтып килгән карап диңгеҙ төбөнә китә… Ҡатынының өмөтөн өҙмәү өсөн Ҡарт рухи ярҙам менән шөғөлләнеүсе контораға мөрәжәғәт итә, унда эшләүсе сәнғәтсә фекер йөрөтөүсе хеҙмәткәрҙәр ярҙамға ашыға… Өләсәй үҙ ейәнен танырмы? Ейәненең һәр аҙымын белгән өләсәйҙең һынауҙарын “яңы ейән” нисек үтер? Ә иң сетереклеһе – ысын ейәндең килеп сығыуы…\nМажараларға, юморға, көтөлмәгән хәл-ваҡиғаларға ҡоролған әҫәр беҙҙең тормошҡа ауаздаш: бәхет көткәндәр – бәхетле булһын, кешене йәшәткән өмөт һүнмәһен…\nСпектаклде сәхнәгә ҡуйыусы – Олег Ханов, рәссам – Альберт Нестеров, композитор – Урал Иҙелбаев.\nРолдәрҙә — Гөлли Мөбәрәкова, Суфия Ҡорбанғәлиева, Илсөйәр Ғәзетдинова, Светлана Хәкимова, Әхәт Хөсәйенов, Рәзифә Динмөхәмәтова, Сәғиҙулла Байегетов, Фирҙәүес Ғиззәтуллина, Ринат Баймырҙин, Гөлмирә Исмәғилева , Милена Ишаева, Руслан Хайсаров…


Ричард Смиттан - бүләктәр\n5 Апрель 2019, 18:08\n16-17 мартта Нуриман районында Павловка саңғыһы фестивале үтте. Унда районыбыҙҙың билдәле спортсылары – Кейекбаевтар ғаиләһе ҡатнашып, йәнә районыбыҙ данын яҡлап ҡайттылар.\nТәүге көндә спортсылар 30 саҡрым араға уҙыша, иртәгәһенә тауға йүгереү бу-йынса үҙ таҫыллыҡтарын һынай. Сәмле ярыштарҙа ғаилә башлығы Ғайса Әсҡәт улы һәм уның улы Илнур үҙ йәш төркөмдәрендә 30 км-ҙы 1 сәғәт 33 минут 52 секундта һәм 1 сәғәт 23 минут 15 секундта үтеп, атаһы - 2-се, улы 4-се урын яулай. Ҡыҙы Әлфиә иһә 10 саҡрым араны 44 минутта йүгереп үтеп, 5-се урынға лайыҡ була.\nЮғары кимәлдә үткән фестивалдә Германиянан Өфөгә эш сәфәре менән, йәғни быйыл 9-14 июлдә баш ҡалала уҙасаҡ Балалар уйындарына әҙерлек барышын ҡарарға килгән Халыҡ-ара балалар уйындары комитетының Генераль секретары Ричард Смит ҡатнашып, еңеүселәрҙе, призерҙарҙы бүләкләп, ҡулдарын ҡыҫты.


Ял көндәрендә республикала 33 янғын теркәлгән\nУларҙың дүртәүһе Өфөлә булған. Ғәҙәттән тыш хәлдән зыян күреүселәр юҡ.\nӨфөнөң Калинин районындағы күп ҡатлы йортта электр ҡоролмаһынан ут сыға. Йорт подъезын төтөн ҡаплай. Ҡотҡарыу операцияһы барышында янғын һүндереүселәр 43 кешене, шул иҫәптән 6 баланы эвакуациялай. Туймазы ҡалаһында электр сымдарында ҡыҫҡа ялғаныш барлыҡҡа килеү сәбәпле, ағас йорттоң түбәһе янып китә. Ут эсендә ҡалған әсә менән сабый балаға ҡотҡарыусылар ярҙамға килеп өлгөрә.


Байрам мөбәрәк булһын, ҡәләм оҫталары!\n13 Ғинуар 2021, 11:56\n13 ғинуарҙа журналистар үҙҙәренең һөнәри байрамын – Рәсәй матбуғаты көнөн билдәләй.Беҙҙең төбәк журналистары өсөн быйылғы осор айырыуса иҫтәлекле – Баймаҡта район гәзите нәшер ителә башлауға 90 йыл тула. Был байрамды лайыҡлы ҡаршы алыуға коллектив ең һыҙғанып әҙерлек эштәрен башланы. “Һаҡмар” һәм “Баймакский вестник” гәзиттәре ысын мәғәнәһендә төбәктең тарихи йылъяҙмаһын бөтөн тулылығында әлеге һәм киләсәк быуындарға еткереүсе мөһим орган булып тора. Гүзәл Салихова етәкләгән Баймаҡ мәғлүмәт үҙәге коллективы, ваҡиғаларҙың уртаһында ҡайнап, халыҡ хужалығының төрлө тармаҡтарынан актуаль һәм көн ҡаҙағына һуҡҡан материалдар әҙерләй, уларҙы объектив рәүештә гәзит уҡыусыға еткерергә тырыша. Һуңғы осорҙа баҫмаларҙың йөҙө үҙгәреүе лә заман менән бергә атларға тырышыуҙың асыҡ һөҙөмтәһе ул.“Һаҡмар” гәзитенең яуаплы секретары Лилиә Күсәбаева, верстка буйынса инженер Зөлфиә Сәйетова, журналистар Лилиә Такаева һәм Эльмира Кейекҡужина, реклама бүлеге хәбәрсеһе әлфиә Байегетова, система администраторы Алексей Мочалин, водитель Нур Яҡшығолов, “Баймакский вестник” гәзитенең баш мөхәррир вазифаһын башҡарыусы Андрей Викторов, верстка буйынса инженер Әлфиә Мортазина, журналистар Земфира Әхтәмова, Дмитрий Фадеев, реклама бүлеге хәбәрсеһе Әнүзә Салихова, өлкән бухгалтер Светлана Николаева һәм бухгалтер Эльвира Ҡыҙрасова бай тәжрибә туплап, бөгөн үҙ эштәренең ысын оҫтаһы булып танылған. Гәзиттәрҙең һәр һанына уларҙың тырышлығы, ныҡышмалылығы, һөнәри оҫталығы һалынған.“Һаҡмар” һәм “Баймакский вестник” гәзиттәрен берләштергән Башҡортостан Республикаһы Журналистар союзының урындағы Баймаҡ ойошмаһы оҙаҡ йылдар әүҙем эш алып бара. Бөгөн беҙҙең ойошма 15 Рәсәй һәм Башҡортостан Журналистар союзы ағзаһын үҙ эсенә ала, уларҙың һаны йылдан-йыл арта бара. Тиҙҙән беҙҙең сафтарҙы Баймаҡ телевидениеһы хеҙмәткәрҙәре лә тулыландырасаҡ.Быйыл Баймаҡ журналистар ойошмаһының эшмәкәрлеген тағы ла әүҙемләштереү, төрлө саралар, ярыштар ойоштороу, хеҙмәттә яҡшы күрһәткестәргә өлгәшкәндәрҙе билдәләү күҙ уңында тотола. Был иһә матбуғат хеҙмәткәрҙәрен тағы ла нығыраҡ берләштереп кенә ҡалмаясаҡ, ә яңы үрҙәргә рухландырасаҡ, тип ышанабыҙ.Хөрмәтле коллегаларҙы, редакция һәм типография ветерандарын Рәсәй матбуғаты көнө менән ысын йөрәктән ҡотлап, еңел булмаған эштәрендә яңы ҡаҙаныштар, рух ныҡлығы, һаулыҡ теләйем. Яңы йыл яңы уңыштар алып килһен!Азамат Мөхәмәтшин, Баймаҡ район журналистар ойошмаһы рәйесе.\n13 ғинуарҙа журналистар үҙҙәренең һөнәри байрамын – Рәсәй матбуғаты көнөн билдәләй.\nБеҙҙең төбәк журналистары өсөн быйылғы осор айырыуса иҫтәлекле – Баймаҡта район гәзите нәшер ителә башлауға 90 йыл тула. Был байрамды лайыҡлы ҡаршы алыуға коллектив ең һыҙғанып әҙерлек эштәрен башланы. “Һаҡмар” һәм “Баймакский вестник” гәзиттәре ысын мәғәнәһендә төбәктең тарихи йылъяҙмаһын бөтөн тулылығында әлеге һәм киләсәк быуындарға еткереүсе мөһим орган булып тора. Гүзәл Салихова етәкләгән Баймаҡ мәғлүмәт үҙәге коллективы, ваҡиғаларҙың уртаһында ҡайнап, халыҡ хужалығының төрлө тармаҡтарынан актуаль һәм көн ҡаҙағына һуҡҡан материалдар әҙерләй, уларҙы объектив рәүештә гәзит уҡыусыға еткерергә тырыша. Һуңғы осорҙа баҫмаларҙың йөҙө үҙгәреүе лә заман менән бергә атларға тырышыуҙың асыҡ һөҙөмтәһе ул.\n“Һаҡмар” гәзитенең яуаплы секретары Лилиә Күсәбаева, верстка буйынса инженер Зөлфиә Сәйетова, журналистар Лилиә Такаева һәм Эльмира Кейекҡужина, реклама бүлеге хәбәрсеһе әлфиә Байегетова, система администраторы Алексей Мочалин, водитель Нур Яҡшығолов, “Баймакский вестник” гәзитенең баш мөхәррир вазифаһын башҡарыусы Андрей Викторов, верстка буйынса инженер Әлфиә Мортазина, журналистар Земфира Әхтәмова, Дмитрий Фадеев, реклама бүлеге хәбәрсеһе Әнүзә Салихова, өлкән бухгалтер Светлана Николаева һәм бухгалтер Эльвира Ҡыҙрасова бай тәжрибә туплап, бөгөн үҙ эштәренең ысын оҫтаһы булып танылған. Гәзиттәрҙең һәр һанына уларҙың тырышлығы, ныҡышмалылығы, һөнәри оҫталығы һалынған.\n“Һаҡмар” һәм “Баймакский вестник” гәзиттәрен берләштергән Башҡортостан Республикаһы Журналистар союзының урындағы Баймаҡ ойошмаһы оҙаҡ йылдар әүҙем эш алып бара. Бөгөн беҙҙең ойошма 15 Рәсәй һәм Башҡортостан Журналистар союзы ағзаһын үҙ эсенә ала, уларҙың һаны йылдан-йыл арта бара. Тиҙҙән беҙҙең сафтарҙы Баймаҡ телевидениеһы хеҙмәткәрҙәре лә тулыландырасаҡ.\nБыйыл Баймаҡ журналистар ойошмаһының эшмәкәрлеген тағы ла әүҙемләштереү, төрлө саралар, ярыштар ойоштороу, хеҙмәттә яҡшы күрһәткестәргә өлгәшкәндәрҙе билдәләү күҙ уңында тотола. Был иһә матбуғат хеҙмәткәрҙәрен тағы ла нығыраҡ берләштереп кенә ҡалмаясаҡ, ә яңы үрҙәргә рухландырасаҡ, тип ышанабыҙ.\nХөрмәтле коллегаларҙы, редакция һәм типография ветерандарын Рәсәй матбуғаты көнө менән ысын йөрәктән ҡотлап, еңел булмаған эштәрендә яңы ҡаҙаныштар, рух ныҡлығы, һаулыҡ теләйем. Яңы йыл яңы уңыштар алып килһен!\nАзамат Мөхәмәтшин, Баймаҡ район журналистар ойошмаһы рәйесе.


1 июнь — Башҡорт Википедияһы\n1 июнь Викимилектә\n1 июнь — григориан стиле буйынса йылдың 152-се (кәбисә йылында 153-сө) көнө. Йыл аҙағына тиклем 213 көн ҡала.\nЕр: Балаларҙы яҡлау көнө.\nРәсәй: Төньяҡ флот көнө.\nБагам Утрауҙары: Хеҙмәт көнө.\nКамбоджа: Ағас ултыртыу көнө.\nКения: Азатлыҡ көнө.\nҠытай: Бала көнө.\nМонголия: Әсә һәм бала көнө.\nПалау: Президент көнө.\nСамоа: Бойондороҡһоҙлоҡ көнө.\nТунис: Конституция көнө.\nРәсәй: Хәрби-транспорт авиацияһы көнө.\nРәсәй: Хөкүмәт элемтәһе хеҙмәткәрҙәре көнө.\n1755: Туймазы районыың Түбәнге Бишенде ауылына нигеҙ һалына.\n1831: Төньяҡ магнит полюсы асыла.\n1918: Башҡорт Хөкүмәте үҙенең «Башҡорт хөкүмәтенең халыҡҡа мөрәжәғәтендә» Совет власына ҡаршы көрәшергә саҡыра һәм милли ғәскәргә мобилизация иғлан итә.\n1925: АҠШ-та «Крайслер» автомобиль компанияһы ойошторола.\n1930: Бүребай тау-байыҡтырыу комбинаты эш башлай.\n1933: Силәбе трактор заводына нигеҙ ташы һалына.\n1935: Англияла водитель танытмалары алыу өсөн имтихан тапшырыу һәм автомобиль номерҙары индерелә.\n1935: Самолёт-амфибия «S-43» беренсе осош яһай.\n1950: «Decca Records» фирмаһы донъялағы тәүге минутына 33 әйләнешле грампастика сығара.\n1950: Дуглас А2D-1 «Скайшарк» самолёты беренсе осош яһай.\n1955: Ми-6 вертолётының эскиз проекты раҫлана.\n1960: Шереметьево аэропортынан тәүге халыҡ-ара рейс яһала.\n1979: Көньяҡ Урал тәбиғәт ҡурсаулығы ойошторола.\n1980: Тәүлек буйы эшләүсе «CNN» мәғлүмәт каналы тапшырыуҙарын башлай.\n1995: Өфөлә 1-се Бөтә донъя башҡорттары ҡоролтайы асыла, уның эшендә 610 делегат ҡатнаша.\n1998: Башҡортостан Республикаһы Дәүләт Йыйылышы — Ҡоролтай «Башҡортостан Республикаһында күрһәткән хеҙмәттәре өсөн», «Халыҡтар дуҫлығы», «Салауат Юлаев» ордендарын булдырыу тураһында ҡарарҙар ҡабул итә.\n1999: Удмурт телендә «Ошмес» республика гәзите сыға башлай.\n2007: Дүртөйлө, Бөрө, Благовещен, Илеш, Нуриман һәм Краснокама райондары территорияһында көслө ҡойон була.\n2007: Истанбулда өс көнлөк һабантуй байрамы асыла.\n2012: Башҡортостан Республикаһы һәм Сыуаш Республикаһы араһында «Дуҫлыҡ һәм хеҙмәттәшлек тураһында килешеү»гә ҡул ҡуйыла.\nЛозбень Иван Феофанович (1905—1.04.1976), ғалим-инженер-технолог, хужалыҡ һәм дәүләт эшмәкәре. 1949 йылдан Стәрлетамаҡ сода-цемент комбинаты директоры, 1958—1963 йылдарҙа Башҡортостан Халыҡ Хужалығы Советы Рәйесе урынбаҫары. Техник фәндәр кандидаты (1935). Ленин (1949), Хеҙмәт Ҡыҙыл Байраҡ, «Почёт Билдәһе» (1944) ордендары кавалеры. Сығышы менән Рәсәй империяһының Седлец губернаһы Сбереже ауылынан (хәҙер Польша биләмәләре).\nПлатонов Алексей Трофимович (1920—26.03.2012), рәссам. Бөйөк Ватан һуғышында ҡатнашыусы. 1955 йылдан СССР Рәссамдар союзы ағзаһы.Башҡорт АССР-ының атҡаҙанған рәссамы (1969). II дәрәжә Ватан һуғышы ордены кавалеры (1985).\nМәһәҙиев Дәүләткирәй Дәүләтбай улы (1925—24.02.2004), журналист, тәржемәсе. 1969—1985 йылдарҙа «Совет Башҡортостаны» (хәҙер «Башҡортостан») гәзитенең бүлек мөдире, 1993—1994 йылдарҙа «Заман—Башҡортостан» гәзитенең баш мөхәррире. Бөйөк Ватан һуғышында ҡатнашыусы. 1965 йылдан СССР Журналистар союзы ағзаһы. Ҡөрьәнде (1993, «Ҡөрьән Кәрим») башҡорт телендә баҫмаға әҙерләүселәрҙең береһе. Салауат Юлаев исемендәге дәүләт премияһы лауреаты (1994).\nБеляев Михаил Андреевич (1930—6.12.1989), ғалим-тау инженер-технологы, хужалыҡ эшмәкәре. 1974—1989 йылдарҙа Учалы тау-байыҡтырыу комбинаты директоры. Техник фәндәр кандидаты (1981). Башҡорт АССР-ының атҡаҙанған металлургы (1987), РСФСР-ҙың халыҡ мәғарифы отличнигы (1987), СССР Төҫлө металлургия министрлығының иң яҡшы уйлап табыусыһы (1986). Ике тапҡыр СССР Министрҙар Советы премияһы лауреаты (1983, 1988). Ленин (1986), Октябрь Революцияһы (1981), Хеҙмәт Ҡыҙыл Байраҡ (1971) һәм «Почёт Билдәһе» (1966) ордендары кавалеры. Сығышы менән Владикавказ ҡалаһынан.\nДрацкий Николай Григорьевич (1930—19.05.1982), нефть сәнәғәте алдынғыһы. 1950 йылдан «Баулынефть», 1953 йылдан — «Татбурнефть» тресының, 1961—1972 йылдарҙа һәм 1975 йылдан — «Татнефть» берекмәһе Әлмәт быраулау эштәре идаралығының быраулау мастеры. Социалистик Хеҙмәт Геройы (1966). Сығышы менән хәҙерге Башҡортостан Республикаһының Фёдоровка районы Гавриловка ауылынан.\nМаковский Анатолий Илларионович (1945—2009), хужалыҡ эшмәкәре. 1979—2009 йылдарҙа Бөрө ҡалаһы электр селтәрҙәре предприятиеһы директоры. Башҡортостандың атҡаҙанған энергетигы, Салауат Юлаев ордены кавалеры.\nХәйбрахманов Фәрит Ғөбәй улы (1950), педагог, муниципаль хеҙмәткәр. 1971—1988 йылдарҙа Әлшәй районы мәктәптәре директоры, 1988—1995 йылдарҙа район мәғариф бүлеге мөдире, 1995—2004 йылдарҙа район хакимиәте башлығы урынбаҫары. Башҡортостан Республикаһының атҡаҙанған халыҡ мәғарифы хеҙмәткәре, РСФСР-ҙың мәғариф отличнигы. Сығышы менән ошо райондың Үрге Әүрез ауылынан.\nЯмалетдинова Лилиә Фаат ҡыҙы (1965), ғалим-инженер-гидротехник, Иҡтисадсы-менеджер. 1990 йылдан (өҙөклөк менән) Башҡортостан ауыл хужалығы институты һәм Башҡорт дәүләт аграр университеты уҡытыусыһы, шул иҫәптән 1995—1996 йылдарҙа тәбиғәтте һаҡлау факультеты деканы, 2002 йылдың февраленән төҙөлөш һәм архитектура кафедраһы мөдире; 2002 йылдың авгусынан Петербург тимер юл университеты уҡытыусыһы. Техник фәндәр докторы (2000). Сығышы менән Ҡазан ҡалаһынан.\nКоловёртнов Геннадий Юрьевич (1970), ғалим-инженер-электрик. 1997 йылдан Өфө дәүләт нефть техник университеты уҡытыусыһы, шул иҫәптән 2002—2015 йылдарҙа ғилми-тикшеренеү лабораторияһы етәксеһе. Техник фәндәр докторы (2005). «Газпром» йәмғиәте премияһы лауреаты (1999). Сығышы менән хәҙерге Ҡаҙағстандың Жамбыл ҡалаһынан.\nМиһранов Рәйес Һаҙый улы (1926—1970), комсомол, партия һәм дәүләт органдары эшмәкәре. Бөйөк Ватан һуғышында ҡатнашыусы. 1954—1960 йылдарҙа ВЛКСМ-дың Башҡортостан өлкә комитетының беренсе секретары; 1960 йылдан КПСС-тың Өфө ҡала һәм Баймаҡ район комитеттары секретары; 1963—1967 йылдарҙа Башҡорт АССР-ы Министрҙар Советы Рәйесе урынбаҫары. Башҡорт АССР-ының 4–6-сы сығаралыш Юғары Советы депутаты. ВЛКСМ-дың XXIII съезы делегаты (1958). Хеҙмәт Ҡыҙыл Байраҡ (1957) һәм ике «Почёт Билдәһе» (1959, 1966) ордены кавалеры.\nБогатых Константин Фёдорович (1936—15.07.2016), ғалим-инженер-технолог. 1963—2011 йылдарҙа Өфө нефть институты һәм Өфө дәүләт нефть техник университеты уҡытыусыһы. Техник фәндәр докторы (1989), профессор (1993). Башҡортостан Республикаһының атҡаҙанған фән эшмәкәре (2003), Башҡорт АССР-ының атҡаҙанған уйлап табыусыһы (1987). Сығышы менән хәҙерге Ырымбур өлкәһенең Николаевка ауылынан.\nДәүләтшин Урал Бикйән улы (1941), юғары мәктәп ветераны, ғалим-табип-невролог. 1989 йылдан Башҡорт дәүләт медицина институты һәм Башҡорт дәүләт медицина университеты уҡытыусыһы. Медицина фәндәре кандидаты, доцент (2000). Сығышы менән Баймаҡ ҡалаһынан.\nҒәлиев Әнүәр Лотфрахман улы (1946), ғалим-радиоинженер, юғары мәктәп эшмәкәре. Техник фәндәр докторы (2001), профессор (2005). Рәсәй Федерацияһының почётлы юғары һөнәри белем биреү хеҙмәткәре (2006). 1994 йылдан Стәрлетамаҡ педагогия академияһы уҡытыусыһы, шул иҫәптән 2003 йылдан башлап фәнни эштәр буйынса проректор; 2011 йылдан Өфө дәүләт авиация техник университетының Стәрлетамаҡ филиалы директорының уҡыу-уҡытыу һәм фәнни эштәр буйынса урынбаҫары, 2012 йылдан — директор. Сығышы менән хәҙерге Башҡортостан Республикаһының Миәкә районы Тауҡай-Гәйнә ауылынан.\nЙәғәфәров Баязит Ғибәт улы (1956), комсомол органдары һәм мәғариф ветераны. 1978—1982 йылдарҙа ВЛКСМ-дың Бөрйән район комитетының бүлек мөдире, икенсе һәм беренсе секретары; 1983 йылдан район мәктәптәре уҡытыусыһы. Рәсәй Федерацияһының почётлы дөйөм белем биреү хеҙмәткәре (2007). Сығышы менән ошо райондың Ғәлиәкбәр ауылынан.\nХәйбуллин Мөхәмәт Миңлеғәлим улы (1956), ғалим-агроном. 1983 йылдан Башҡортостан ауыл хужалығы институты һәм Башҡорт дәүләт аграр университеты уҡытыусыһы, шул иҫәптән 1994 йылдан ботаника, үҫемлектәр физиологияһы һәм селекцияһы кафедраһы мөдире вазифаһын башҡарыусы, 1996 йылдан — мөдире, 2010 йылдан — агротехнологиялар һәм урман хужалығы факультеты деканы. Рәсәй Тәбиғи фәндәр академияһының ағза-корреспонденты, ауыл хужалығы фәндәре докторы (2007), профессор. (2010), Башҡортостан Республикаһының атҡаҙанған ауыл хужалығы хеҙмәткәре (2013).\nМортазин Ҡамса Дәүләтбай улы (1966), ғалим, журналист, яҙыусы һәм шағир, йәмәғәтсе. 2012 йылдан Башҡортостан Яҙыусылар союзы ағзаһы. Филология фәндәре кандидаты (2005), Башҡортостан Республикаһының атҡаҙанған мәҙәниәт хеҙмәткәре (2007).\nСтепанов Константин Иванович (1922—13.03.1999), Бөйөк Ватан һуғышы яугиры, танк командиры, капитан. Советтар Союзы Геройы (1945).\nТимербулатов Вил Мамил улы (1952), ғалим-хирург, юғары мәктәп һәм йәмәғәт эшмәкәре. 1994—2011 йылдарҙа Башҡорт дәүләт медицина университеты ректоры. Башҡортостан Республикаһының 3-сө һәм 4-се саҡырылыш Дәүләт Йыйылышы — Ҡоролтай депутаты. Рәсәй Медицина фәндәре академияһының мөхбир ағзаһы (2005), Башҡортостан Фәндәр академияһы академигы (2009), медицина фәндәре докторы (1989), профессор (1991). Рәсәй Федерацияһының атҡаҙанған фән эшмәкәре (1999), һаулыҡ һаҡлау отличнигы (2004) һәм атҡаҙанған табибы (2005), шулай уҡ Башҡортостандың (1991), Ингуш Республикаһының (2009) атҡаҙанған табибы. Дуҫлыҡ, «Башҡортостан Республикаһында күрһәткән хеҙмәттәре өсөн» (2012) һәм Салауат Юлаев (2007) ордендары кавалеры.\nШакиров Вәрис Мулланур улы (1957), Баймаҡ үҙәк ҡала дауаханаһы табип-терапевы, Башҡортостан Республикаһының атҡаҙанған табибы.\nГрушина Лира Рим ҡыҙы (1967), спортсы һәм тренер, 2009 йылдан Өфө ҡалаһындағы Фехтование буйынса олимпия резервы спорт мәктәбе директоры, Рәсәй Федерацияһының атҡаҙанған тренеры (2006) һәм СССР-ҙың спорт мастеры (1984), Башҡортостан Республикаһының халыҡ мәғарифы отличнигы (2002).\nМордвинцев Геннадий Васильевич (1938), тархсы-ғалим, юғары мәктәп уҡытыусыһы. Тарих фәндәре кандидаты, профессор. Башҡорт АССР-ының атҡаҙанған мәҙәниәт хеҙмәткәре. Сығышы менән хәҙерге Башҡортостан Республикаһының Туймазы районы Ҡандра ауылынан.\nКинйәғолов Барый Исмай улы (1948—25.06.2018), хужалыҡ һәм дәүләт эшмәкәре, хоҡуҡ белгесе. Юридик фәндәр докторы (2004). Башҡорт АССР-ының 12-се саҡырылыш Юғары Советы һәм Башҡортостан Республикаһының 1-се саҡырылыш Дәүләт Йыйылышы — Ҡоролтай депутаты. Башҡортостандың атҡаҙанған төҙөүсеһе (1996), РСФСР‑ҙың халыҡ мәғарифы отличнигы (1981). Салауат Юлаев ордены кавалеры (2006). Сығышы менән хәҙерге Башҡортостан Республикаһының Ҡырмыҫҡалы районы Иҫке Йәнбәк ауылынан.\nХәсәнов Рәмил Сәфәрғәли улы (1958), педагог, ҡурайсы, Башҡортостандың атҡаҙанған халыҡ мәғарифы хеҙмәткәре. Сығышы менән хәҙерге Башҡортостан Республикаһының Баймаҡ районы Түбәнге Яйыҡбай ауылынан.\nСалауат Хәмиҙуллин (1968), тарихсы-ғалим, журналист, тарих фәндәре кандидаты (2016). Башҡортостан Республикаһының Салауат Юлаев исемендәге дәүләт (2012) һәм журналистика өлкәһендәге Шәһит Хоҙайбирҙин исемендәге (2000) премиялар лауреаты, Башҡортостандың атҡаҙанған матбуғат һәм киң мәғлүмәт хеҙмәткәрҙәре (2009).\nХөсәйенов Әбүбәкер Дәүләтҡол улы (1859— 10.1937), Башҡорт милли хəрəкəте, дин һәм йәмәғәт эшмәкәре, мәғрифәтсе.\nВосканов Рубен Айрапетович (1894—25.10.1938), СССР-ҙың партия һәм дәүләт эшмәкәре. 1923—1924 йылдарҙа ВКП(б)-ның Башҡортостан өлкә комитетының яуаплы (1) секретары. Рәсәйҙәге Граждандар һуғышында ҡатнашыусы. Сәйәси золом ҡорбаны.\nСеребрянников Александр Георгиевич (1904—8.07.1943), Бөйөк Ватан һуғышында батырҙарса һәләк булған яугир, уҡсылар полкының взвод командиры ярҙамсыһы, гвардия өлкән сержанты. Советтар Союзы Геройы (27.08.1943, үлгәндән һуң).\n1780: Карл фон Клаузевиц, Германия хәрби эшмәкәре, теоретик.\n1910: Александр Долуханян, СССР композиторы, Әрмән ССР-ының атҡаҙанған сәнғәт эшмәкәре (1958).\n1920: Давид Самойлов (төп фамилияһы Кауфман), СССР шағиры, тәржемәсе. Бөйөк Ватан һуғышында ҡатнашыусы. СССР-ҙың Дәүләт премияһы лауреаты (1988).\n1925: Александр Шенгардт, СССР һәм Рәсәй авиаконструкторы, Ту-154 самолётының баш конструкторы. Рәсәйҙең атҡаҙанған конструкторы (1997), Ленин премияһы лауреаты (1958).\n1926: Мэрилин Монро, АҠШ кино актёры, йырсы.\n1930: Евгений Птичкин, композитор, йөҙҙән артыҡ йыр авторы, РСФСР-ҙың атҡаҙанған сәнғәт эшмәкәре (1978) һәм халыҡ артисы (1988).\n1935: Перси Адлон, Германия сценарисы, кинорежиссёр һәм продюсер.\n1959: Надежда Кадышева, йырсы, Рәсәйҙең халыҡ артисы (1999).\n1 июндә вафат булғандар\nhttps://ba.wikipedia.org/w/index.php?title=1_июнь&oldid=1037790 ҡабул ителгән\nБыл бит һуңғы тапҡыр 16:52 30 май 2021 үҙгәртелгән.


Дондағы Ростовта Собор майҙаны — Башҡорт Википедияһы\n47°13′03″ с. ш. 39°42′38″ в. д.\nСобор Рождества Пресвятой Богородицы[d]\n2008 йылда майҙан\nXVIII быуат аҙағында Дондағы Ростовтың һалдат биҫтәләре йылдам үҫеп китә, һөҙөмтәлә, урындағы майҙан барлыҡҡа килә, унда баҙар ойошторола. 1781 йылдың февралендә майҙан янында Пресвятая Богородица Рождествоһы ағас сиркәүе төҙөлә башлай. шул уҡ йылдың сентябрендә сиркәү изгеләндерелә. Әммә ун йыл үткәс, сиркәү йәшен атыуҙан янып бөтә. 1860 йылда ағас сиркәү урынында Пресвятая Богородица Рождествоһы сиркәүе таштан төҙөлә, ул хәҙерге ваҡытта ла ғәмәлдә. 1887 йылда ғибәҙәтхана янында ҡыңғырауҙар манараһы төҙөлә, уның өҫкө өлөшө Бөйөк ватан һуғышы ваҡытында, дошман тарафынан артиллерия утына тотолоуға ориентир булып тормаһын тип, һүтелә.\nСобор алдындағы Мәскәү һәм Станиславский урамдары араһында Собор майҙаны урынлашҡан. 1890 йылдың апрелендә унда ҡала кешеләре Александр II рәхмәт йөҙөнән һәйкәл ҡуйғандар. 1920 йылда һәйкәлгә ҡыҙыл йондоҙло йәшник кейҙерәләр, ә 1924 йылда монументты һүтәләр. 1999 йылда, һүтеп алынған император һәйкәле янында Святитель Димитрий Ростовскийҙың һәйкәлен төҙөп ҡуялар. Монумент Дондағы Ростовтың 250 йыллығы тантанаһына бик йәһәт кенә монтажлана. Шул уҡ йылда сиркәүҙең ҡыңғырауҙар манараһы тулыһынса төҙөкләндерелә. Оло Баҡса урамынан майҙанға Йәмиғ тыҡрығы сыға, ул ҡаланың 250-летия йыллығына ҡала йәйәүлеләр зонаһына әйләндерелә.\n14 апрель, 2012 йыл, Бөйөк шәмбе көнө, Дондағы Ростов ҡалаһының Собор майҙанында Ростов кафедраль соборының һәм «Аҡ айыу» һөт компанияһының хәйриә акцияһы үткәрелә — Ғайса терелеүе көнөнә арнап ҡала предприятиеһы Батша пасхаһын эшләнгән, уның яҡынса ауырлығы ярты тонна тәшкил итә, бейеклеге — метр тиерлек. 22 сәғәттә сиркәүҙең иерейы Илия Алдошин пасха эремсеген изгеләндерә, ә Пасхаға ғибәҙәт ҡылыу тамамланғас, пасханы мәхәллә кешеләренә бүлеп тарата. Был акция 2013 йылда ла ҡабатлана.\nШуныһы ҡыҙыҡ, был йола 2014, 2015 һәм 2016 йылдарҙа ла дауам итә, Дондағы Ростовта бешерелгән 500 килограмлы пасха шулай уҡ Севастополь, Донецк һәм Симферополь ҡалаларына ла алып барыла.\nПресвятая Богородица Раштыуаһы Соборы\nАлександр II һәйкәле\n↑ 1,0 1,1 Собор майҙанында Ростов-на-дону\n↑ Һөт компанияһы «Аҡ Айыу»\n↑ Машинаның иң ҙур Рәсәй пасха ҡырымлыларҙың.\n↑ 500 әҙерләнә. ростов-килограммовый өсөн ҡырым халҡын пасха\nhttps://ba.wikipedia.org/w/index.php?title=Дондағы_Ростовта_Собор_майҙаны&oldid=871511 ҡабул ителгән\nБыл бит һуңғы тапҡыр 05:10 9 март 2019 үҙгәртелгән.


Яҙмыш айырһа ла...\n19 Май , 11:00\nЯҙмыш бер тапҡыр икәүҙе ике яҡҡа айырған икән, ҡайтанан осрашыу кәрәкме? Әллә барыһы ла элеккесә ҡалһынмы? Уйлаған ниәтте тормошҡа ашырырғамы? Һуңғы көндәрҙә бына ошондай уйҙарға йыш бирелә Ильяс. Ҡайһы саҡ “Тормошомдо йәнә ялғап, үҙгәртеп ҡарарғамы әллә?” тип тә уйлап ала ир.\nБыл юлы ноутбук экранына оҙаҡ текәлеп ултырғанда ҡулындағы кеҫә телефоны ҡапыл төшөп китте. “Бына, йүләр, ниңә тағы шуның сәхифәһендәге фотоһынан күҙемде алмайым? Үткән-бөткән бит инде...” – тип һөйләнде лә йәнә экрандан йылмайып торған ҡатынға күҙ ташланы. “Һин бәхетле, күрәһең. Йөҙөңдә – шатлыҡ-ҡыуаныс сатҡылары, хатта анау миңең дә йылмайған кеүек. Хәҙер тотам да шылтыратам бына! Ысынлап шулаймы икән? Тауышыңды ишетермен, исмаһам”, – тип үҙ алдына һөйләнде Ильяс...\nСоциаль селтәрҙәге сәхифәлә ихлас йылмайған ҡатын – Ильястың беренсе мөхәббәте Мәрйәм. Уның йөҙөнә күҙ һалһа, ирҙең бар донъяһы онотола: ҡатыны, балалары ҡайҙалыр упҡынға осоп юҡҡа сыҡҡандай тойола, хатта ваҡыт ағымы ла, тормошо ла туҡтап ҡалғандай була. Ә ирҙең күңелендәге Мәрйәм менән икәүһе – йәп-йәштәр. Артабан ул хатта хыялланырға ла ҡурҡа, тик бына ошо ара-тирә тәүге мөхәббәтенең социаль селтәрҙәге фотоһына күҙ һала ла уның яҙмышын белгеһе килә. Теге йәш, студент саҡта һүҙгә килешкәндән һуң бер ҡасан да күрешкәне юҡ уларҙың.\nОшо ваҡиғанан һуң ярты йыл яңғыҙлыҡтан яфаланды Ильяс, әммә Зәйнәпте осратҡас, тормошо йәнләнеп, йәмләнеп, бәхет нурҙарына мансылып киткәндәй тойолдо. Тик бына ошо матур хистәр Мәрйәмдең фотоһүрәтен күргәс, селпәрәмә килеп юҡҡа сығыр булды.\nӘ бөгөн Ильяс, барлыҡ ҡыйыулығын туплап: “Ир әйтте – ир эшләне”, – тине лә Мәрйәмгә шылтыратырға йөрьәт итте. Тиҙ үк уға студент саҡтан таныш, һис онотолмаған тауыш: “Алло, тыңлайым”, – тип яуапланы. “Сәләм, Мәрйәм!” – тине Ильяс. “Кем ул?” – тип һораны ҡатын. “Был мин, Ильяс”, – тине тауышы бер аҙ ҡаушабыраҡ сыҡҡан ир.\nТеге яҡ бер аҙға тын ҡалды. “Ильяс? Мине нисек таптың?” – тип аптырап һораны Мәрйәм. “Зәлиәнең социаль селтәрҙәге дуҫтары араһында күреп ҡалдым да бына шылтыратырға булдым, – тине ир. – Мәрйәм, һин минең менән әле һөйләшә алаһыңмы, ҡамасауламайыммы?” “Юҡ, ирем – командировкала, улдарым – өләсәйҙәрендә. Ә һиңә берәү ҙә ҡамасауламаймы?” – тип һораны ҡатын. “Юҡ. Ҡатыным ҡыҙыбыҙға киткәйне. Улыбыҙ күптән башлы-күҙле булып, айырым донъя көтә”, – тип яуап бирҙе Ильяс.\nБына шулай әллә ҡасанғы уй-хыялы тормошҡа ашты Ильястың. Шылтыратты-шылтыратыуын, әммә Мәрйәмдең бәхетле, иренең хәстәрлекле, балаларының итәғәтле, үҙҙәренең баш ҡалала тормош ҡороуы, эшенең килемле икәнен белгәс, балтаһы һыуға төшкәндәй тойолдо.\n“Ә һин, Ильяс, нисек йәшәйһең? Теге ваҡыт үпкәләшкәйнек бит әле. Хәҙер уйлайым да һис үкенмәйем. Бер нимә лә тиккә генә булмай икән, барыһы ла яҡшыға. Һин үҙең дә шулай уйлайһыңдыр әле, моғайын”, – тигәс, уй-хыялдары тамам юҡҡа сыҡты Ильястың. Шул саҡта ир үҙенең дә бына тигән ғаиләһе барлығын, барҙың ҡәҙерен белеп еткермәүенә, ошо үҙенең тулы бәхетен юҡҡа сығара яҙыуына һиҫкәнеп китте...\nЭйе, бәхет, ғәҙәттә, эргәлә генә була. Алыҫтағы ҡояш нығыраҡ йылытҡан кеүек кенә...


30 Май , 16:30\nБөтә донъя башҡорттары ҡоролтайы Халыҡ-ара балаларҙы яҡлау көнөнә шәп сара иғлан итә. Шарттары - яҙмала.\nБөтә донъя башҡорттары ҡоролтайы Халыҡ-ара балаларҙы яҡлау көнөнә флешмоб иғлан итә.\nУнда туған телен белгән һәр бала ҡатнаша ала. 31 майҙан 5 июнгә тиклем башҡортса шиғыр ятлап йә сәсмә әҫәрҙән өҙөк һөйләп, видеояҙманы социаль селтәрҙәргә #БөтәДонъяБашҡорттарыҠоролтайы #ТелемдеЯратам #БашҡортсаҺөйләшәм хештегтары менән урынлаштырырға кәрәк.\n1 июндә Өфөнөң Яҡутов исемендәге паркында үтәсәк балалар байрамында махсус майҙансыҡ эшләйәсәк. Флешмобта ҡатнашырға теләгәндәр өсөн шунда ла видео яҙҙырыу һәм милли кейемдәрҙә фотоға төшөү мөмкинлеге булдырыу ҡаралған.\nҺәр башҡорт балаһы өйҙә туған телендә аралашырға, уны мәктәптә лә өйрәнергә тейеш. Бының өсөн беҙ – өлкәндәр, ата-әсәләр яуаплы! Балаларыбыҙҙы туған телен онотоуҙан һаҡлайыҡ, уны өйрәнеү йәһәтенән законлы хоҡуҡтарын яҡлайыҡ!\nФото Бөтә донъя башҡорттары ҡоролтайы төркөмөнән.


Германия полицияһы Брюсселдәге теракттарҙа ғәйепләнеүсе ике кешене ҡулға алған. Шартлау алдынан ғына уларҙың кеҫә телефонынан смс-хәбәр ебәрелгән булған. Унда террорсыларҙың береһенең исеме һәм француз телендә «тамам» тигән яҙыуҙар табылған. Иҫегеҙгә төшөрәбеҙ, 22 мартта Бельгияның баш ҡалаһында теркәлгән теракттарҙа 31 кешенең ғүмере өҙөлдө, 300 самаһы кеше төрлө тән йәрәхәттәре алды.\nРәсәй Президенты Владимир Путин Сүриәләге операцияла ҡатнашҡан 17 хәрби хеҙмәткәргә дәүләт наградалары тапшырҙы. Улар араһында 47 авиация полкы штурманы Адрей Захаров та бар. Ул «Батырлыҡ» ордены менән бүләкләнде. Майор Андрей Захаров 1976 йылда тыуған, Баймаҡтың 1-се урта мәктәбен тамамлаған.\nБөгөн Силәбе тимер юлы вокзалынан 350 самаһы кеше ашығыс рәүештә эвакуацияланған. Көндөҙгө сәғәт дүрттәр тирәһендә багаж һаҡлау камераларының береһендә хәүефле әйбер ятыуы тураһында хәбәр килә. Шунда уҡ вокзал хеҙмәткәрҙәренә һәм пассажирҙарына урамға сығырға ҡушыла. Тикшереү барышында сәйер сумканың хәүеф тыуҙырмауы асыҡланған.\nБөгөн иртән Екатеринбургтағы шәхси балалар баҡсаһында сыҡҡан янғында 4 бала зыян күргән. Уларҙың береһенең 8 процент тәне бешкән, ҡалғандары һөрөм менән ағыуланған. Шулай уҡ дүрт хеҙмәткәр ҙә дауаханаға оҙатылған. Ҡайһы бер мәғлүмәттәр буйынса, ут электр сымындағы ҡыҫҡа ялғаныштан тоҡаныуы ихтимал. Осраҡ буйынса енәйәт эше ҡуҙғатылған.\nШанхай Диснейлендына билеттар 28 марттан һатыла башлаясаҡ. Америка компанияһының Ҡытайҙағы тәүге күңел асыу паркын асыу тантанаһы 16 июнгә тәғәйенләнгән. Эш көндәрендә билет хаҡы яҡынса 57 доллар торасаҡ. Аналитиктар фекеренсә, Диснейленд тәүге йылда 11 миллиондан ашыу кешене ҡабул итер тип көтөлә.


3 Март 2020, 15:15\nХәйҙәр ТАПАҠОВХәйҙәр Ниғәмәт улы Тапаҡов – Рәсәй Федерацияһының, Башҡортостан Республикаһының Яҙыусылар һәм Журналистар союздары ағзаһы, бик күп повестар һәм хикәйәләр авторы. Яҙыусының тиҫтәнән ашыу китабы донъя күргән. Мәҙәниәт, әҙәбиәт, мәғариф, журналистика өлкәһендәге ҙур хеҙмәте «Башҡортостандың атҡаҙанған мәҙәниәт хеҙмәткәре», «Башҡортостандың атҡаҙанған уҡытыусыһы» исемдәре, Шәһит Хоҙайбирҙин исемендәге дәүләт, Рамазан Өмөтбаев исемендәге Сибай ҡалаһы премиялары менән баһаланған. Ошо көндәрҙә Хәйҙәр Тапаҡов үҙенең 65 йәшен билдәләй. Уға журнал уҡыусылар исеменән сәләмәтлек, ижади уңыштар теләйбеҙ.\nМедицина училищеһына уҡырға инеп ҡайтҡайным, әсәйем, алдан төйнәнеп ҡуйыуың хәйерле, тип көнэлгәре мине юлға йыйындыра ла башланы. Ҡабаланмай-ҡарһаланмай, һәммәһен тәфсирләп тыҡшырып әҙерләнеү – ҡулай һәм кәрәкле эш. Беҙгә уҡыуҙың беренсе көнөнән үк өҫкә – аҡ халат, башҡа ҡалпаҡ кейеп килергә ҡушҡайнылар. Дауаханала ашнаҡсы булып эшләгән әсәйем уңып бешкән икмәктәй ҡабарынҡы башлығын бүләк итте, санитарка Мәрхәбә апайҙан, бер айға ғына тип, үтескәгә халатын алып торҙом. Шулай итеп, уҡыу йортона барыуға бәйле иң беренсе мөҡәддәс бурыс үтәлде, ә ҡалғандары инде – ваҡ мәсьәлә.\nУл саҡта беҙҙең тарафҡа автобус маршруты булмағанлыҡтан, уңыш мәлендә элеваторға ашлыҡ ташыған машинаның кузов башына һағып киттем. Иҙәндәй тигеҙ, туптай тығыҙ иген өҫтөнә ябылған брезентта тырпырап ятыуы үтә лә яйһыҙ, йә берәй йәбешеп барыр тотанағы юҡ, соҡор-саҡыр боролмаларҙа бына-бына тәгәрәп төшөп ҡалыр хәлдәмен. Баймаҡҡа еткәнсе һалынған ҡырсынташ юлдан үткән-һүткән ылауҙарҙан күтәрелгән саң бейектә болоттай ауалап күренә. Сибайға килеп төшкәндә юл туҙаны ҡаплауҙан өҫ-башым бысранып, буялып бөткәйне, тештәрем, күҙ аҡтарым ғына ағарып күренә, ә сырайым, негрға уҡ тартмаһа ла, тән тиреһе һоро-көңгөрт сүл ғәрәбенә оҡшап ҡалғайны. Шуғалырмы ҡунаҡханала, көтмәгәндә ҡайҙан килеп юлыҡты был берәҙәк, тигәндәй шикләнеп, тексәйеп, паспорт мәғлүмәттәрен ентекләп тикшереп, теләр-теләмәҫ рыя ғына ҡабул иттеләр. Кис буйы кейем-һалымымды таҙартып, йыуынып, әҙәм рәүешенә инергә тырыштым. Иртәнсәк тамаҡ ялғап алыу уйы менән беренсе ҡаттағы буфетҡа төштөм, оҙон муйынлы һауытҡа ҡойолған ҡатыҡ, майикмәккә тартым түңәрәк ҡабартма һатып алдым. Һауыттың башы ҡурғаш менән көпләнгәйне. Үҙем менән бәке-маҙар йөрөтмәгәнлектән, быны нисегерәк асалар икән, тип тәғәмләнергә ингәндәрҙе бер килке ситтән күҙәтергә тура килде. Ә асыу өсөн һауыттың өҫтөнә бармаҡ менән баҫырға ғына кәрәк икән дә баһа, бына бит донъя күрмәгәнлек, рәт-яй белмәгәнлек нишләтә!\nҠаланың беренсе участкаһында 6-8 барактан ойошҡан училище ҡаласығына йәйәүләп киттем, барып еткәс, әлегә иртәрәк булғанлыҡтан, артмаҡлаған әйберҙәремде өй мөйөшөнә һалдым да килгән-киткәндәрҙе күҙәтә башланым. Байрамса кейенеп, шау-гөр килеп тантанаға ағылғандарҙың исмаһам берәүһе минең яҡҡа ҡараш ташлаһасы, юҡ бит, әйтерһең дә, иғтибарға лайыҡһыҙ бер түңгәкмен, ҡош-ҡорт өркөтөргә ҡуйылған ҡарасҡымын. Ҡапыл ғына ауылға ҡайтҡым килеп китте нишләптер, әсәйемде, ҡултыҡ аҫтына ҡыҫтырған халаттың хужаһы, әҙәм күҙенә салына һалып бармаған, күрмәлекһеҙ, ҡылыйлауыраҡ, уң аяғы аҡһаҡ Мәрхәбә апайҙы, машина башына мендереп ултыртып, оҙатып тороп ҡалған ырҙын табағы мөдире Ғиниәт ағайҙы, туҡал һыйырыбыҙҙы, этебеҙ Алғырҙы яманһыулап юҡһындым. Күрәм – минең ише сәйер кейенгәндәр башҡаса күренмәй, тимәк, мин берҙән-бермен, ҡабатланмаҫ үҙенсәлекле өлгөмөн, шуғалырмы, ситләп, ятһырап, ғәжәпләнеп, таһырайып ҡарап үтәләр янымдан. Мин дә, үҙ сиратымда, юғарынан аҫҡа, тегеләрҙе түбәнһетеп-кәмһетеп, һауалы ҡыланып, аяҡтарымды тарбайтып, төрөк солтанылай бойондороҡһоҙ ҡиәфәттә баҫҡанмын…\nИлһам Ноғоманов һүрәттәре.\nБәйәндең тулы вариантын журналдың 2-се (2020) һанында уҡығыҙ.


Иң ҡурҡыныс авариялар | ГТРК «Башкортостан» — Новости Уфы и РБ\n18 January 2016 — 15:37\nЮл инфраструктураһын яҡшыртыу, руль артына эскән килеш ултырыусыларға һәм ҡағиҙә боҙоусыларға ҡарата закондарҙы ҡәтғиләштереү һәм заманса хәүефһеҙлек сараларын ҡулланыу. Былар барыһы ла юлдарҙа авариялар һанын кәметергә тейеш. Юл хәрәкәте хәүефһеҙлеге дәүләт инспекцияһы 2015 йылға йыл йомғаҡтарын барланы. Уҙған йыл республикала үлем менән тамамланған юл-транспорт фажиғәләре кәмеһә лә һандар ҡыуандырмай. Төп сәбәп иҫерек водителдәр, насар юлдар һәм тиҙлек арттырыу. 26 июнь иртәнге сәғәт 8. Өфө уртаһында Ауди юғары тиҙлектә боролошҡа инә алмайынса ҡаршы юлда килеүсе Лифан менән бәрелешә. Ҡытай машинаһы менән идара итеүсе йәш әсә фажиғә урынында һәләк була, 8 йәшлек ҡыҙы ауыр йәрәхәттәр ала. Авария сәбәпсеһе руль артына иҫерек килеш ултырған. Бындай авариялар һаны ҡыҙғанысҡа кәмемәй. Һәр 13-сө юл транспорт фажиғәһе эскән водителдәр арҡаһында сыға. 1 йыл эсендә теркәлгән 2 мең аварияла спиртлы эсемлек төп сәбәпсе булған. Шулай уҡ закондың ҡәтғиләшеүе лә иҫеректәрҙе туҡтатмай, йыл дауамында 1 мең 800 водитель ҡабаттан эскән килеш тотолған, уларҙың барыһына ла Енәйәти яуаплылыҡ янай. 80%-тан ашыу осраҡта авариялар водителдәрҙең юл хәрәкәте ҡағиҙәләрен боҙоуы арҡаҙында сыға.Республика юлдарында йыл башынан 1 мең 859 юл-транспорт ваҡиғаһы теркәлгән, уларҙа 2 мең ярым кеше зыян күргән, 253 кеше өсөн авариялар үлем менән тамамланған. Иң ҡурҡыныс аварияларҙың береһе Иглин районында теркәлде, 1 еңел машина һәм 3 фура төкөшөп 3 кеше һәләк булды, тағы 2-һе төрлө тән йәрәхәттәре алды. Хәйбулла районында Тойота Камри водителе арҡаһында 5 кеше һәләк булды. Ул автомобиль менән идара итеү һәләтен юғалтып юлдың ҡаршы һыҙатында 15 модель Ваз менән бәрелеште. Фажиғә сәбәпсеһе һәм уның пассажиры иҫән ҡалды.Туймазы районында шулай уҡ Ауди ҡаршы яҡ юлға сығып китеп йөк машинаһы менән төкөштө. Еңел автомобиль водителе һәм 3 пассажир урында уҡ һәләк булды. Юл хәрәкәте хәүефһеҙлеге дәүләт инспекторҙары тарафынан дә закон боҙоу осраҡтары ла кәмемәй. Былтыр 1 меңгә яҡын юл полицияһы хеҙмәткәрҙәре дисциплинар яуаплылыҡҡа тарттырылған. 8 Енәйәт эше ҡуҙғатылған. Күп осраҡта инспекторҙар биләгән вазифаһын үҙ файҙаланда ҡулланыуҙа, ришүәтселектә ғәйепләнә.


“Билдәле булырға бер ҡасан да һуң түгел” » Башҡортостан гәзите\n"Башҡортостан гәзите" » Мәҙәниәт һәм әҙәбиәт » “Билдәле булырға бер ҡасан да һуң түгел”\n“Билдәле булырға бер ҡасан да һуң түгел” 31.10.2014 // Мәҙәниәт һәм әҙәбиәт\n– “Юлдаш йыры”ында быйыл нисә кеше ҡатнашты һәм таланттарҙың нисәүһе финалға үтте?\n– Билдәле булыуынса, конкурс үҙешмәкәр таланттар араһында ойошторола. Биш йыллыҡ юбилей конкурсында Башҡортостандан ғына түгел, Рәсәйҙең байтаҡ төбәктәренән 16 йәштән алып 60 йәшкә тиклемге 80-дән ашыу йырсы ҡатнашты. Конкурс талаптары буйынса улар башҡорт халыҡ, эстрада һәм илһөйәрлек тойғоһон тәрбиәләгән йырҙар тәҡдим итергә тейеш, йәғни өс йыр. Быйыл Мәскәүҙән, Ҡазандан, Магнитогорскиҙан һәм Иркутск өлкәһенән дә ҡатнашыусылар бар. 25 йырсы, ике һайлап алыу турын үтеп, артабан йомғаҡлау концертында сығыш яһаясаҡ. Иң йәш ҡатнашыусығ – 18, иң өлкәненә – 60 йәш. Әйткәндәй, БЮТ каналын ҡараусылар улар менән махсус “Көндәлектәр” тапшырыуында таныша ала.\nӘлбиттә, 60 йәштән уҙғандар йырҙарын ебәрһәләр, уларҙы ла тыңлайбыҙ, ҡунаҡ итеп саҡырабыҙ. Беҙҙең өсөн иң мөһиме – моңло тауышлы халыҡ йырсыларын табыу! Улар араһында береһенең дә вокал буйынса профессиональ белеме юҡ. Улар – төрлө һөнәр эйәләре. Бына, мәҫәлән, былтыр Гран-при яулаған Мөхәммәт ағай Садиҡов “Буранбай”ҙы шул тиклем оҫта башҡарҙы һәм барыһын да үҙенең моңо менән әсир итте. Ул ғүмере буйы водитель булып эшләгән, колхоз рәйесен йөрөткән кеше. Быйылғы ҡатнашыусылар араһында ла төрлө һөнәр эйәләре бар.\n– “Юлдаш йыры” тамашасыларға көтөлмәгән бүләктәр ҙә эшләргә ярата.\n– Эйе, быйыл да 8 ноябрҙә Конгресс-холға килгән тоғро радио тыңлаусыларыбыҙға һәм тамашасыларға матур бүләктәр әҙерләнек. “Юлдаш” логотибы яҙылған торттар, башҡа бүләктәр тамаша барышында ла, антракт ваҡытында ла үҙ хужаларын табыр. Махсус ҡунаҡтар ҙа саҡырылған: халыҡ йырсыһы Альберт Шаһиев менән Мәскәүҙән Редик Ефремов сығыш яһаясаҡ. Ә инде конкурсанттарға бағыусыларыбыҙ шәп бүләктәр әҙерләне! Ике өлөштән торған халыҡ йыры байрамында көтөп ҡалабыҙ дуҫтарыбыҙҙы! Көҙҙөң моңсол кистәрендә, ҡала шау-шыуынан арынып, ауыл мәшәҡәттәрен ҡалдырып тороп, беҙҙең йыр байрамына ашығығыҙ! Үкенмәҫһегеҙ! Ҡабатлау булмай, был бары тик бер тапҡыр ғына була торған байрам!


12 Март 2011, 15:22\nБР Президенты Рөстәм Хәмитов республиканың төньяҡ-көнсығыш төбәгенә эш сәфәрендә ҡыйғы районы проблемалары менән танышты. ҡолмәт ауылы мәктәбе 1927 йылда төҙөлгән бинала урынлашҡан. Бында 1 – 9 класс балалары уҡый. Спорт залы юҡ, бүлмәләр һыуыҡ, матди база ла ярлы. Урындағы халыҡ фекеренсә, иҫке бинаны емереп, урынына яңы мәктәп төҙөргә кәрәк.\nҡолмәт ауылы мәктәбе 1927 йылда төҙөлгән бинала урынлашҡан. Бында 1 – 9 класс балалары уҡый. Спорт залы юҡ, бүлмәләр һыуыҡ, матди база ла ярлы. Урындағы халыҡ фекеренсә, иҫке бинаны емереп, урынына яңы мәктәп төҙөргә кәрәк.\nРеспублика башлығы шулай уҡ ҡыйғы үҙәк район дауаханаһында булды. Бында ла проблемалар юҡ түгел – яңы хирургия комплексы төҙөлөшө 2009 йылда туҡтатылған, сөнки документтар буйынса был бина ҡаралмаған. Медицина персоналы әйтеүенсә, «Росстройнадзор» төҙөлөш сифатына дәғүәләр белдерелеү арҡаһында был объектты рәсмиләштерергә рөхсәт бирмәй. Хирургия комплексында лифттарҙы ебәреү мөмкинлеге юҡ, 2009 йылдан, электр селтәренә тоташтырылмағанлыҡтан, рентгенология бүлеге лә эшләмәй.\nБалаҡатай районында ла үрҙәге кеүек проблемалар бар. Бында үҙәк район дауаханаһын реконструкциялауға бер нисә йөҙ миллион һум аҡса талап ителә. Төп проблема – инфекция бүлеге. 2009 йылда ғына косметик ремонт үткәрелеүгә ҡарамаҫтан, бинаның торошо насар һәм стандарттарға яуап бирмәй. Бынан тыш, поликлиниканы реконструкциялау ҙа талап ителә. Ошо уҡ районда Рөстәм Хәмитовҡа коррекция мәктәп-интернатының ашханаһына ҡағылышлы проблема тураһында ла әйттеләр. Авария хәлендәге ашхананы файҙаланыу 2009 йылда суд ҡарары менән тыйылған. Әйткәндәй, ярты быуат элек төҙөлгән уҡыу кластары ла иҫке, унда дәрес үткәреү хәүефле. Әле мәктәпте реконструкциялау проекты әҙерләнгән. Был төҙөлөш 110 миллион һумға төшәсәк.


Рәсәй Президентының ышаныслы кешеһе Надежда Крылова — Дөйөм Рәсәй халыҡ фронтының Башҡортостан төбәк бүлексәһе штабы рәйестәше // Йәмғиәт | новости башинформ.рф\nРәсәй Президентының ышаныслы кешеһе Надежда Крылова — Дөйөм Рәсәй халыҡ фронтының Башҡортостан төбәк бүлексәһе штабы рәйестәше\n13:59, 18 марта 2015 Йәмғиәт\nӨФӨ, 2015 йыл, 18 март. /«Башинформ» мәғлүмәт агентлығы, Екатерина Соколова/.\nРәсәй Президенты Владимир Путиндың ышаныслы кешеһе, адвокат Надежда Крылова Дөйөм Рәсәй халыҡ фронтының Башҡортостандағы төбәк бүлексәһенең өсөнсө рәйестәше итеп тәғәйенләнде. Бындай ҡарар бөгөн Өфөлә барған Штаб конференцияһында ҡабул ителде. Эльвира Айытҡолова менән Азат Фазлыев та штаб рәйестәштәре булып тора.\nИҫегеҙгә төшөрәбеҙ, уҙған йылдың декабрендә төбәк штабы рәйестәше Максим Михайлов Башҡортостан Башлығы Хакимиәте етәксеһенең эске сәйәсәт буйынса урынбаҫары итеп тәғәйенләнде.\nНадежда Крылова 1979 йылда — Салауат педагогия училищеһын, 1987 йылда Башҡорт дәүләт университетын «хоҡуҡ белеме» белгеслеге буйынса тамамлаған. Стәрлетамаҡта башланғыс кластар уҡытыусыһы, һуңынан юрист һәм адвокат булып эшләгән. 1999 йылдан алып 2009 йылға тиклем — Башҡортостан Республикаһының икенсе һәм өсөнсө саҡырылыш Дәүләт Йыйылышы депутаты. 2009 йылдан Стәрлетамаҡта үҙенең Адвокат кабинетын етәкләгән. 2013 йылдан — Башҡортостан республика адвокаттар коллегияһының Октябрьский махсус филиалы адвокаты.\nНадежда Крылова Рәсәйҙең Юристар ассоциацияһы ағзаһы һәм Башҡортостан Ҡатын-ҡыҙҙар союзы президиумы ағзаһы булып тора.


Өфөлә ҡалалағы иң ҙур «Ете ҡыҙ» фонтаны асыла // Йәмғиәт | новости башинформ.рф\nӨфөлә ҡалалағы иң ҙур «Ете ҡыҙ» фонтаны асыла\n17:01, 14 мая 2015 Йәмғиәт\nӨфөлә, Башҡорт опера һәм балет театры янында, диаметры 18 метрлыҡ ҙур фонтан асыла. Фонтандың уртаһына «Ете ҡыҙ» тип аталған бронзанан эшләнгән дүрт метрлыҡ скульптура композицияһы ҡуйыла. Яңы фонтан төҫлө һәм музыкаль итеп эшләнә.\n«Әлеге мәлдә инженерлыҡ селтәрҙәрен — һыу үткәргес, канализация, электр кабелен төҙөү тамамланған. Артабан эргәләге биләмәне төҙөкләндереү, ағастар ултыртыу һәм үләндәр сәсеү бурысы тора», — тип хәбәр итте «Уралагротехсервис»тың участка етәксеһе Әнүр Хөсәйенов.\nЭштәр график буйынса алып барыла, фонтанды май аҙағында асыу ҡаралған. 2013 йылдан баш ҡалала ял урындары булдырыу, уларҙы реконструкциялау буйынса эштәр башҡарыла. Атап әйткәндә, Ғафури урамындағы сквер, Ленин урамындағы йәйәүлеләр зонаһы, Пушкин урамындағы аллея, Салауат Юлаев исемендәге баҡса төҙөкләндерелгән, тип хәбәр иттеләр Киров районы хакимиәтенән.


Айыҡ ауылда тик айыҡ водителдәр\nИглин районының Ҡалтыман ауыл советында юл хәүефһеҙлегенә арналған акция үтте.\nСара сиктәрендә биләмә ирекмәндәре һәм район хакимиәте хеҙмәткәрҙәре юлға сығыусы водителдәргә руль артында алкоголь эсмәҫкә өндәүсе флаерҙар таратты. Әйтергә кәрәк, Ҡалтыман ауыл советына ҡараған 12 ауыл да республикала үткәрелгән «Айыҡ ауыл» акцияһында ҡатнаша. Шуға ла бында йәшәүселәрҙең эскелеккә ҡарата мөнәсәбәте ҡаты.\nБыл акция менән активистар юл фажиғәләрен кәметергә иҫәп тота. Район аша М5 федераль трассаһы үтә. Бында теркәлгән аварияларҙың байтағына иҫерек водителдәр сәбәпсе.


Муниципалитетта «Башҡорт ихаталары» программаһында ҡатнашыу өсөн ғаризалар ҡабул итеү дауам ителә\nӨфө ҡалаһы ҡала округы Хакимиәте күп фатирлы йорт ихаталарын комплекслы төҙөкләндереү буйынса «Башҡорт ихаталары» программаһында ҡатнашыу өсөн заявкаларҙы ҡабул итеүен дауам итә.\nПрограмма заманса ҡала мөхитенең уңайлыҡтарын һәм сифатын күтәреү маҡсаты менән башҡарыла.\nПрограмманың төп бурыстары: муниципаль берәмегенең берҙәм ҡиәфәткә формалаштырыуын тәьмин итеү, төҙөкләндереү объектын булдырыу, уны үҫтереү, граждандар араһында программала ҡатнашыуға ҡыҙыҡһыныуын арттырыу һәм башҡа.\nКонкурстың һайлап алыу этабында ҡатнашыр өсөн ғариза менән бергә өҫтәмә документтар исемлеге тапшырылырға тейеш.\nДокументтарҙы ҡабул итеү ваҡыты: 1 октябрҙән алып 31 октябргә тиклем. Сәғәт иртәнге 9.00 алып киске 18.00 тиклем шәмбе һәм йәкшәмбе көндәренән башҡа. 13.00 – 14.00 – төшкө аш ваҡыты.\nДокументтар Октябрь проспекты, 120 адресы буйынса ҡабул ителә.\nӨҫтәмә мәғлүмәттәрҙе түбәндәге телефон буйынса алырға мөмкин: 279-06-77 (Ҡала программаһын тормошҡа ашырыу бүлеге) һәм 279-12-61 (Граждандар мөрәжәғәттәре менән эшләү буйынса бүлек).\nДокументтар исемлеге был һылтанмала.


Башҡортостан башлығы Рөстәм Хәмитов бөгөн Газпром идараһы рәйесе урынбаҫары Андрей Кругловты ҡабул итте\nОсрашыуҙа һүҙ республика властары менән «Газпром-транзгаз Өфө» предприятиеһы араһындағы хеҙмәттәшлек тураһында барҙы. Төбәк аша 100 миллиард кубометрҙан ашыу газ үтә, шуның 16 миллиардын сәнәғәт секторы һәм урындағы халыҡ ҡуллана. Рөстәм Хәмитов был күләмде арттырыу кәрәклеген билдәләне. Бынан тыш, газ өсөн бурыстар тураһында фекер алышынды. Уларҙы ҡаплау темптары арта. Яҡтар араһындағы хеҙмәттәшлек социаль тәьминиәт мәсьәләләрендә лә асыҡ күренә.\nШулай уҡ Рөстәм Хәмитов Рәсәйҙең йыһан системаһы етәкселәре менән осрашты. Фекер алышыу барышында Башҡортостанда ГЛОНАСС системаһын индереү мәсьәләһе тикшерелде. Был көндәрҙә Өфөлә махсуслаштырылған форум эшләй. Унда йөҙҙән ашыу делегат ГЛОНАСС технологияһын транспортта, торлаҡ-коммуналь хужалыҡта, һаулыҡ һаҡлау, сәнәғәт, төҙөлөш, ауыл һәм урман хужалыҡтарында ҡулланыу тәжрибәһе менән уртаҡлаша. Илдең йыһан системаһы етәкселәре төбәк үҙәктәренең береһен Өфөлә урынлаштырыу тәҡдиме менән сыҡты.


Өфөлә иң ҡыйбат фатир 32 миллион һум тора // Иҡтисад | новости башинформ.рф\nӨфөлә иң ҡыйбат фатир 32 миллион һум тора\n12:28, 11 января 2013 Иҡтисад\nӨфөнөң күсемһеҙ милек баҙарындағы фатирҙар сегментында тәҡдим ителгән максималь хаҡ 32 миллион һум тәшкил итә. Р.Зорге урамындағы юғары уңайлыҡлы йортта урынлашҡан 330 квадрат метрлыҡ фатир тап шул хаҡҡа һатыла.\n«Эксперт» күсемһеҙ милек агентлыҡтары селтәре мәғлүмәттәре буйынса, Башҡортостан баш ҡалаһында элиталы йорттарҙың бер квадрат метры 78000 – 120000 һум тора. 2012 йыл эсендә күсемһеҙ милек баҙарының әлеге сегментында хаҡтар 17 процентҡа артҡан.\nТеги: күсемһеҙ милек,торлаҡ,хаҡтар


Бөгөндән “КовиВак” яһатырға мөмкин\n25 Май , 09:18\n“КовиВак” вакцинаһы республиканың барлыҡ вакцинациялау пункттарында бар. Был хаҡта республиканың Һаулыҡ һаҡлау министрлығы хәбәр итә.\nШулай итеп, бөгөндән был вакцинаны поликлиникаларҙа һәм мобиль пункттарҙа яһатырға мөмкин.\n“КовиВак” М. Чумаков исемендәге Иммунобиологик препараттарҙы тикшереү һәм етештереү федераль фәнни үҙәге тарафынан етештерелгән. Ул тулайым күҙәнәктән тора, йәғни SARS-CoV-2 вирусының бөтөн үлтерелгән күҙәнәгенән эшләнгән. Ул хәүефһеҙ һәм кеше организмында антиматдәләр булдырыуға һәләтле.\nӘлеге ваҡытта вакцина 18-ҙән 60 йәшкә тиклем кешеләргә яһала. Тап ошо вакцинаны яһатырға икәнлекте фәҡәт табип, анамнезға һәм амбулатор карталағы мәғлүмәттәргә ҡарап, хәл итә. Вакцина ике аҙналыҡ интервал менән ике тапҡыр яһала.\nВакцинаны ауырлы саҡта һәм бала имеҙгәндә яһатырға ярамай. Тиҙҙән Чумаков исемендәге үҙәктә вакцинаны тикшереүҙең өсөнсө фазаһын башлаясаҡтар, унда 60 йәштән өлкәнерәк ирекмәндәр ҡатнашасаҡ.\n24 майға Башҡортостанға яңы коронавирус инфекцияһын иҫкәртеү өсөн 386374 доза вакцина ҡайтарылған. I компонентын – 339 181 кеше, ике компонентын да 253 438 кеше яһатҡан.\nФотолар рәсми сығанаҡтан.